text:
Beibele Inthaneteng | PHETOLELO YA LEFASE LE LEFSA YA MANGWALO A MAKGETHWA
O ka rata go bala sehlogo se ka leleme lefe? %%
Johane 12:1-50
12 Matšatši a tshelelago pele ga paseka, Jesu a fihla Bethania+ moo Latsaro+ yo Jesu a mo tsošitšego bahung a bego a le gona.2 Ka gona ba mo lokišetša dijo tša go lalela gomme Mareta+ a ba direla tšona,+ eupša Latsaro e be e le yo mongwe wa bao ba bego ba dutše tafoleng le yena.+3 Ka gona Maria a tšea makhura a monko o bose a boima+ bja mo e ka bago seripagare sa lithara,* e lego a nareda ya kgonthe ya theko e kgolo kudu, gomme a tlotša dinao tša Jesu, ke moka a di phumola ka moriri wa gagwe.+ Ntlo ya tlala monko o bose wa makhura a monko o bose.4 Eupša Judase Isikariote,+ yo mongwe wa barutiwa ba gagwe yo a bego a tla tloga a mo eka, a re:5 “Ke ka baka la’ng makhura a a monko o bose+ a se a rekišwa ka ditenariase* tše makgolotharo gomme tša newa badiidi?”+6 Lega go le bjalo, o boletše se e se ka baka la gore a be a tshwenyega ka badiidi, eupša gobane e be e le lehodu+ e bile e le yena a swarelago barutiwa tšhelete,+ a fela a utswa tšhelete yeo.7 Ka gona Jesu a re: “Mo tlogeleng gore a latele tlwaelo ye ka baka la letšatši la poloko ya ka.+8 Gobane badiidi+ le na le bona ka mehla, eupša le ka se be le nna ka mehla.”9 Ka nako yeo lešaba le legolo la Bajuda la tseba gore o moo gomme la tla, e sego ka baka la Jesu feela, eupša le gore ba tle ba bone Latsaro yo a mo tsošitšego bahung.+10 Baperisita ba bagolo bjale ba lakana go bolaya le Latsaro,+11 gobane ba bantši ba Bajuda ba be ba eya moo gomme ba dumela go Jesu ka baka la gagwe.+12 Letšatšing le le latelago, lešaba le legolo leo le bego le tlile monyanyeng la kwa gore Jesu o be a etla Jerusalema.13 Ka gona la tšea makala a mepalema+ la tla go mo gahlanetša, la goeletša la re:+ “Re rapela gore o mo phološe!+ Go šegofaditšwe yo a tlago ka leina+ la Jehofa, yena kgoši+ ya Isiraele!”14 Ke moka Jesu a hwetša pokolwana,+ a e namela go etša ge go ngwadilwe gwa thwe:15 “Se boife, wena morwedi wa Tsione. Bona! Kgoši ya gago e a tla,+ e nametše pokolwana.”+16 Dilo tše barutiwa ba gagwe ga ba ka ba di kwešiša mathomong,+ eupša eitše ge Jesu a tagafaditšwe,+ ya ba gona ba gopola gore dilo tše di be di ngwadilwe mabapi le yena le gore ba mo dirile tšona.+17 Le gona, lešaba leo le bego le na le yena ge a be a bitša Latsaro+ gore a tšwe lebitleng gomme a mo tsoša bahung le ile la tšwela pele le nea bohlatse.+18 Ka lebaka le, lešaba ka ge le kwele gore o dirile pontšho+ ye, le lona le ile la ya go mo gahlanetša.19 Ka gona Bafarisei+ ba boledišana seng sa bona ba re: “Le a bona gore ga le holege ka selo. Bonang! Lefase le mo šetše morago.”+20 Bjale go be go na le Bagerika+ ba bangwe gare ga bao ba ilego ba rotogela monyanyeng go yo rapela.21 Ka gona bona ba ile ba batamela Filipi+ yo a bego a etšwa Betsaida ya Galilea, ba mo kgopela ba re: “Mohlomphegi, re nyaka go bona Jesu.”+22 Filipi a tla a botša Andrea. Andrea le Filipi ba tla ba botša Jesu.23 Eupša Jesu a ba araba a re: “Nako ya gore Morwa wa motho a tagafatšwe e fihlile.+24 Ruriruri ke re go lena: Ntle le gore thoro ya korong e wele mmung gomme e hwe, e dula e le thoro e tee feela; eupša ge e ba e ehwa,+ gona e enywa dienywa tše dintši kudu.25 Yo a ratago moya* wa gagwe o a o bolaya, eupša yo a hloyago moya*+ wa gagwe lefaseng le, o tla o šireletša bakeng sa bophelo bjo bo sa felego.+26 Ge e ba motho a rata go ntirela, anke a ntatele, gomme moo ke lego gona, modiredi wa ka le yena o tla ba gona.+ Ge e ba motho a rata go ntirela, Tate o tla mo godiša.+27 Bjale moya wa ka o tshwenyegile+ gomme ke tla re’ng? Tate, mphološe nakong ye.+ Lega go le bjalo, ke ka baka leo ke tlilego nakong ye.28 Tate tagafatša leina la gago.” Ka gona lentšu+ la tšwa legodimong la re: “Ke le tagafaditše gomme ke tla buša ke le tagafatša.”+29 Ge lešaba leo le bego le eme moo le ekwa lentšu leo, le ile la bolela gore ke modumo wa magadima. Ba bangwe ba re: “Morongwa o boletše le yena.”30 Jesu a araba a re: “Lentšu le le kwagetše e sego ka baka la ka, eupša ka baka la lena.+31 Bjale lefase le le a ahlolwa; bjale mmuši wa lefase+ le o tla lahlelwa ntle.+32 Lega go le bjalo, nna ge ke phagamišwa+ ke etšwa lefaseng, ke tla gogela batho ba mehuta ka moka go nna.”+33 Ruri se o be a se bolela go bontšha mohuta wa lehu leo a bego a le kgauswi le go le hwa.+34 Ka gona lešaba la mo araba la re: “Re kwele Molaong gore Kriste o dula a le gona ka mo go sa felego;+ bjale go tla bjang gore o re Morwa wa motho o swanetše go fegwa?+ Morwa yo wa motho ke mang?”+35 Jesu a re go lona: “Seetša se tla ba gare ga lena ka lebakanyana. Sepelang ge le sa dutše le na le seetša gore leswiswi+ le se ke la le aparetša; yo a sepelago leswiswing ga a tsebe moo a yago.+36 Ge le sa dutše le na le seetša, dumelang go seetša e le gore le be bana ba seetša.”+Jesu o boletše dilo tše gomme a tloga a ba khutela.37 Eupša gaešita le ge a dirile dipontšho tše dintši gakaakaa pele ga bona, ba be ba sa dumele go yena,38 moo go ilego gwa phethagala lentšu la moporofeta Jesaya le a le boletšego ge a re: “Jehofa, ke mang yo a dumetšego seo re se kwelego?+ Le gona Jehofa o utolletše bomang matla* a gagwe?”+39 Lebaka leo ka lona ba sa kago ba dumela ke gore Jesaya o ile a buša a re:40 “O foufaditše mahlo a bona, a thatafatša dipelo+ tša bona gore ba se bone ka mahlo a bona le go kwešiša ka dipelo tša bona gomme ba sokologa ka ba fodiša.”+41 Jesaya o boletše dilo tše gobane a bone letago+ la gagwe gomme o boletše ka yena.42 Lega go le bjalo, ba bantši gaešita le babuši ge e le gabotse ba ile ba dumela go yena,+ eupša ka baka la Bafarisei ba be ba ka se bolele gore ba dumela go yena, e le gore ba se rakwe sinagogeng;+43 gobane ba be ba rata go tumišwa ke batho go feta go tumišwa ke Modimo.+44 Lega go le bjalo, Jesu a goeletša a re: “Yo a dumelago go nna, ga a dumele go nna feela, eupša o dumela le go yo a nthomilego;+45 yo a mponago o bona le yo a nthomilego.+46 Ke tlile lefaseng ke le seetša+ e le gore yo mongwe le yo mongwe yo a dumelago go nna a se dule leswiswing.+47 Eupša ge e ba motho a ekwa dipolelo tša ka gomme a sa di boloke, ga ke mo ahlole; gobane ga se ka tlela go ahlola lefase,+ eupša ke tletše go phološa lefase.+48 Yo a ntlhokomologago gomme a sa amogele dipolelo tša ka, go na le yo a tlago go mo ahlola. Lentšu+ le ke le boletšego ke lona le tlago go mo ahlola ka letšatši la mafelelo;49 gobane ga se ka bolela ka la ka, eupša Tate yo a nthomilego ka noši o nneile taelo mabapi le seo ge e le gabotse ke swanetšego go se bolela le go se ruta.+50 Le gona, ke tseba gore taelo ya gagwe e bolela bophelo bjo bo sa felego.+ Ka gona, dilo tšeo ke di bolelago, ke di bolela go etša ge Tate a mpoditše tšona.”+
Mengwalo ya tlase
^ Goba, “ponto.” Lentšu le la Segerika gantši le sepedišana le ponto ya Baroma yeo e bego e imela digrama tše 327.
^ Tenariase e tee e be e le mogolo wa letšatši letee; ditenariase tše makgolotharo e be e le mogolo wa mo e ka bago ngwaga ka moka.


c: text/html

text:
MOROKAMI—KGATIŠO E ITHUTWAGO September 2017
Tokollo ye e na le dihlogo tše ithutwago tšeo di tlago go ahlaahlwa ka October 23 go fihla ka November 26, 2017.
Ithute go ba le Boitshwaro
Mehlala ya ka Beibeleng e ka re thuša bjang go ba le boitshwaro? Ke ka baka la’ng Bakriste ba swanetše go ithuta go ba le boitshwaro?
Eba le Lešoko go Swana le Jehofa
Ka letšatši le lengwe, Jehofa o ile a iponagatša go Moshe ka go mmotša leina la gagwe le dika tša gagwe. Seka sa mathomo seo Modimo a mmoditšego sona ke lešoko la gagwe. Seka se ke’ng, gona ke ka baka la’ng o swanetše go nyaka go ba le sona?
PHIHLELO
Ke Šegofaditšwe ka go Šoma le Banna ba go Rata Modimo
David Sinclair o gopola tokelo yeo a e hweditšego le lethabo leo a bilego le lona ka go šoma le banna le basadi bao ba botegago ka mengwaga e 61 Bethele ya Brooklyn.
“Lentšu la Modimo wa Rena le tla Dula le le Gona go Iša Mehleng ya Neng le Neng”
Beibele e sa dutše e le puku yeo e rekwago kudu le ge e le kgale e le gona, go sa šetšwe go fetoga ga maleme, mathata a dipolitiki le go ganetšwa go fetolelwa ga yona.
“Lentšu la Modimo . . . ke le Matla”
Batho ba bantši ba dirile diphetogo tše dikgolo kudu maphelong ka gobane ba ithuta lentšu la Modimo. Re ka dira’ng gore Lentšu la Modimo le re hole kudu maphelong a rena?
“Eba le Sebete Gomme . . . o Gate Mogato”
Ke ka baka la’ng go nyakega gore o be le sebete, gona re ka ba le sona bjang?

robotstxt: allowed

filter: keep


text:
Dingwalwa tša rena tša tirišano di go thuša gore o thome ka di-OneNote API ka go akgofa.
Didirišwa tša MSDN di akaretša dithuto le ditlabakelo tše dingwe tša tšhupetšo tšeo di go thušago go kwešiša ditaba ka botlalo tša OneNote API.
Akhaonte ya rena ya GitHub e na le mehlala ya dikhoute ya Android, Windows, le dilo ka moka tša magareng.
Lelokelelo la OneNote Development go Channel9 le go dira gore o amanye kgopelo ya gago le OneNote.
O ka hwetša tshedimošo ka moka ya morago bjale dibopegong tše di tlago le dikatološo tša ditirelo ka poloko ya rena.
Na o bona poloko e tšea nako e telele go phara? Hwetša dilo ka botlalo akhaonteng ya rena ya Twitter.
Ka moka ga rena re dirišitše Stack Overflow. Ga bjale o ka hwetša dikarabo tša dipotšišo tša gago mabapi le di-OneNote API di arabilwe le moo.
Na o na le tšhišinyo e botse ya API? Na o nyaka go hwetša temogo e nngwe mmapeng wa rena wa tsela? Bona foramo ya rena ya UserVoice.


text:
Beibele Inthaneteng | PHETOLELO YA LEFASE LE LEFSA YA MANGWALO A MAKGETHWA
O ka rata go bala sehlogo se ka leleme lefe? %%
Numeri 28:1-31
28 Jehofa a buša a bolela le Moshe a re:2 “Laela bana ba Isiraele o re go bona: ‘Le eleng hloko gore le ntlišetša sebego sa ka, e lego senkgwa sa ka,+ gore e be dibego tša ka tša go fišwa ka mollo tša monko o bose o tlago go nna,+ ka dinako tša tšona tšeo di beilwego.’+3 O re go bona: ‘Sebego sa go fišwa ka mollo seo le tlago go se nea Jehofa se se: ka mehla letšatšing le lengwe le le lengwe le dire sebego sa go fišwa, le se dire ka dikgapana tše pedi tšeo di nago le ngwaga o tee tše di phetšego gabotse.+4 Le neele kgapana e nngwe mesong gomme e nngwe le e neele mantšiboa pele leswiswi le swara,*+5 le sebego+ sa mabele sa bupi bja mathume+ ka sebjana sa dilithara tše pedi bjo bo tswakilwego ka lithara ya makhura ao a hlotlilwego a mohlware;+6 e be sebego sa go fišwa sa ka mehla,+ seo se ilego sa neelwa Thabeng ya Sinai e le sebego sa go fišwa ka mollo sa monko o bose o yago go Jehofa,+7 le sebego sa sona sa dino+ e be lithara bakeng sa kgapana e nngwe le e nngwe.+ O tšhelele Jehofa sebego sa dino sa bjala+ lefelong le lekgethwa.8 O tla neela kgapana e nngwe mantšiboa pele leswiswi le swara. O e neele e le sebego sa go fišwa ka mollo sa monko o bose o yago go Jehofa gotee le sebego sa mabele se se swanago le sa mesong le sebego sa gona sa dino.+9 “‘Eupša ka letšatši la sabatha+ go tla ba le dikgapana tše pedi tše di nago le ngwaga o tee tšeo di phetšego gabotse le sebego sa mabele sa bupi bja mathume ka sebjana sa dilithara tše pedi bjo bo tswakilwego ka makhura gotee le sebego sa sona sa dino,10 e le sebego sa go fišwa sa sabatha letšatšing la sabatha gotee le sebego sa go fišwa sa ka mehla+ le sebego sa sona sa dino.+11 “‘Mathomong a dikgwedi tša lena le neeleng Jehofa sebego sa go fišwa sa dipowana tše pedi le kgapa e tee, dikgapana tše šupago tše di phetšego gabotse, tšeo e nngwe le e nngwe e nago le ngwaga o tee,+12 le sebego sa mabele sa bupi bja mathume+ bjo bo tswakilwego ka makhura ka sebjana sa dilithara tše tshelelago le seripa bakeng sa poo e nngwe le e nngwe le sebego sa mabele sa bupi bja mathume bjo bo tswakilwego ka makhura ka sebjana sa dilithara tše nne le seripa bakeng sa kgapa e tee,+13 gotee le sebego sa mabele sa bupi bja mathume bjo bo tswakilwego ka makhura ka sebjana sa dilithara tše pedi bakeng sa kgapana e nngwe le e nngwe e le sebego sa go fišwa, sebego sa go tšhungwa ka mollo sa monko o bose+ o yago go Jehofa.14 Dibego tša tšona tša dino e be beine ya dilithara tše pedi+ bakeng sa poo, le ya ka godingwana ga lithara+ bakeng sa kgapa gotee le ya lithara+ bakeng sa kgapana. Seo ke sebego sa go fišwa sa kgwedi le kgwedi, dikgweding ka moka mo ngwageng.+15 Le gona go neelwe putšanyana+ e le sebego sa sebe se se yago go Jehofa godimo ga sebego sa go fišwa sa ka mehla gotee le sebego sa sona sa dino.+16 “‘Kgweding ya pele, letšatšing la lesomenne la kgwedi, e tla ba paseka ya Jehofa.+17 Ka letšatši la lesomehlano la kgwedi ye, e tla ba monyanya. Ka matšatši a šupago go tla jewa dinkgwa tše di sa omelwago.+18 Letšatšing la pele e tla ba kopano e kgethwa.+ Le se šomeng mošomo le ge e le ofe o boima.+19 Le neeleng Jehofa sebego sa go fišwa ka mollo,+ e be dipowana tše pedi, kgapa e tee le dikgapana tše šupago tšeo e nngwe le e nngwe e nago le ngwaga o tee.+ E be tšeo le di bonago di phetše gabotse.+20 Ge e le dibego tša tšona tša mabele+ tša bupi bja mathume bjo bo tswakilwego ka makhura, bakeng sa poo o neele ka sebjana sa dilithara tše tshelelago le seripa le ka sebjana sa dilithara tše nne le seripa+ bakeng sa kgapa.21 Bakeng sa kgapana e nngwe le e nngwe ya tše šupago o neele ka sebjana sa dilithara tše pedi;+22 o neele le pudi e tee ya sebego sa sebe go le direla poelano.+23 Ka ntle le sebego sa go fišwa sa mesong, seo e lego sa sebego sa ka mehla+ sa go fišwa,+ le tla neela le tšona tše.24 Go swana le dibego tšeo, le tla neela senkgwa+ letšatši le letšatši ka matšatši a šupago e le sebego sa go fišwa ka mollo sa monko o bose o yago go Jehofa.+ Se neelwe le sebego sa ka mehla sa go fišwa gotee le sebego sa sona sa dino.25 Letšatšing la bošupa le beng le kopano e kgethwa.+ Le se šomeng mošomo le ge e le ofe o boima.+26 “‘Letšatšing la dithakangwaga+ ge le neela Jehofa sebego sa mabele a mafsa, le swareng kopano e kgethwa monyanyeng wa lena wa dibeke.+ Le se šomeng mošomo le ge e le ofe o boima.+27 Bakeng sa sebego sa go fišwa sa monko o bose o yago go Jehofa, le neeleng dipowana tše pedi, kgapa e tee le dikgapana tše šupago tšeo e nngwe le e nngwe ya tšona e nago le ngwaga o tee;+28 bakeng sa sebego sa tšona sa mabele sa bupi bja mathume bjo bo tswakilwego ka makhura, le neeleng sebjana sa dilithara tše tshelelago le seripa bakeng sa poo e nngwe le e nngwe le sebjana sa dilithara tše nne le seripa+ bakeng sa kgapa e tee,29 gotee le sebjana sa dilithara tše pedi+ bakeng sa kgapana e nngwe le e nngwe ya tše šupago;30 le neeleng le putšanyana e tee go le direla poelano.+31 Ka ntle le sebego sa ka mehla sa go fišwa le sebego sa sona sa mabele, le tla neela tšona tše.+ E be tšeo le di bonago di phetše gabotse,+ le di neeleng gotee le dibego tša tšona tša dino.+


text:
TABA YA LETLAKALA LA KA NTLE | KE KA BAKA LA ENG DILO TŠE MPE DI DIRAGALELA BATHO BA GO LOKA?
Dilo tše Mpe di a Ata!
Smita, * mosadi wa nywaga e 35 wa Dhaka, kua Bangladesh, o be a tsebja e le motho yo a nago le lerato le tlhokomelo. Batho ba be ba mo tseba e le mosadi yo mofsa, yo a nyetšwego, yoo a dulago a thabile, a šoma ka thata e bile a thuša ba bangwe gore ba tsebe seo a ithutilego sona ka Modimo. Lapa la gagwe le bagwera ba ile ba tšhoga gakaakaang gateetee ge Smita a swarwa ke bolwetši bjoo bo ilego bja feleletša ka go mmolaya!
James le mosadi wa gagwe, banyalani ba bafsa bao ba lego nywageng ya bona ya bo-30, le bona ba be ba na le botumo bjo bo swanago le bja Smita. Seruthwaneng se sengwe, ba ile ba etela bagwera ba bona Lebopong la ka Bodikela la United States. Ga se ba ka ba boa legaeng la bona la kua New York. Ge ba sa le moo, ba ile ba ba kotsing e šoro ya koloi, ba tlogela baratiwa le bašomigotee le bona go ikwa ba lahlegetšwe o šoro.
Lehono bokgopo le tlaišego di atile kudu. Dintwa di bolaya batho le mašole. Bosenyi le bošoro di tlaiša batho bao ba se nago molato. Dikotsi tše di bolayago le malwetši ao a golofatšago di diragalela batho bohle go sa šetšwe nywaga goba maemo a bona bophelong. Dikotsi tša tlhago di wela batho ka go se kgetholle. Kgethollo le go hloka toka di aparetše. Mohlomongwe le wena o kile wa tlaišwa ke maemo a.
Ke ga tlhago go botšiša dipotšišo tše swanago le tše:
Ke ka baka la’ng dilo tše mpe di diragalela batho ba lokilego?
Na Modimo o ikarabela ka dilo tše?
Na dikotsi di fo itiragalela, goba di bakwa ke batho?
Na e ka ba ke Karma, yeo e bolelago gore ditiro tša motho tša nakong e fetilego ke tšona di bakago tlaišego?
Ge e ba Modimo ramatlaohle a le gona, ke ka baka la’ng a sa šireletše batho ba lokilego dikotsing tše?
Na re tla ka ra imologa bobeng le tlaišegong?
E le gore re arabe dipotšišo tše, re swanetše go kwešiša karabo ya dipotšišo tše pedi tša bohlokwa: Ke ka baka la’ng dilo tše mpe di diragalela batho ka moka le gona Modimo o tla dira eng ka se?
^ ser. 3 Maina a fetošwe.


text:
Ba Ile ba Ikgafa ka go Rata—Kua Turkey
BAKRISTE ba lekgolong la pele la mengwaga ba ile ba dira maiteko a magolo gore ba botše batho ba bantši ka mo ba ka kgonago “ditaba tše dibotse tša Mmušo.” (Mat. 24:14) Ba bangwe ba bona ba ile ba ya go bolela ditaba tše le dinageng dišele. Ka mohlala, moapostola Paulo o ile ya seleteng seo naga ya Turkey ya mehleng yeno e lego go sona, gomme a bolela ditaba tše dibotse ka botlalo nageng yeo maetong a gagwe a boromiwa. * Ka 2014, e lego mo e ka bago mengwaga e 2 000 go tloga mehleng ya Paulo, bana babo rena ba ile ba tšwa ka bontši gore ba yo bolela ditaba tše dibotse kua Turkey. Ke ka baka la’ng go ile gwa rulaganywa modiro wo o kgethegilego? Ke bomang bao ba ilego ba tšea karolo go wona?
“GO DIREGA’NG?”
Kua Turkey go na le bagoeledi ba ba fetago 2 800, eupša naga ye e na le badudi ba 79 milione. Se se bolela gore mogoeledi o tee o swanetše go botša batho ba e ka bago ba 28 000 ditaba tše dibotse. Ka ge o ka nagana, go ra gore bagoeledi ba nageng ye ba kgona go boledišana le badudi ba sego kae feela ka ditaba tše dibotse. Lebaka la gore go rulaganywe modiro woo o kgethegilego e be e le gore batho ba bantši ba kwe ditaba tše dibotse ka nako e kopana. Bana babo rena le dikgaetšedi ba e ka bago ba 550 bao ba bolelago Seturky, bao ba tšwago dinageng dišele, ba ile ba ya Turkey go yo thušana le bagoeledi ba moo go botša batho ditaba tše dibotse. Mafelelo e bile afe?
Batho ba bantši ba ile ba kwa ditaba tše dibotse. Phuthego e nngwe ya kua Istanbul e ngwadile gore: “Ge batho ba be ba re bona, ba be ba re botšiša gore: ‘Na go na le kopano e kgethegilego mo? Re bona Dihlatse tša Jehofa di tletše gohle!’” Phuthego e nngwe toropong ya Izmir e ngwadile gore: “Monna yo mongwe yo a bego a šoma renkeng ya dithekisi o ile a tla go mogolo wa lefelong la moo gomme a mmotšiša gore: ‘Go direga’ng? Go re’ng lehono le le ba bantši ka tsela ye?’” Ee, batho ba ile ba lemoga gore bana babo rena ba be ba ikgafile ka bontši.
Bana babo rena bao ba tšwago dinageng dišele ba ile ba thabela tšhemo ya moo. Steffen yo a tšwago Denmark, o itše: “Letšatši le lengwe le le lengwe ke be ke kgona go boledišana le batho bao ba sa kago ba kwa ka Jehofa. Ke be ke ikwa gore bjale gona ke tsebatša leina la Jehofa.” Jean-David yo a tšwago Fora, o ngwadile gore: “Re be re fetša diiri-iri re bolela ditaba tše dibotse seterateng se tee feela. Go be go le bose! Batho ba bantši ba be ba sa tsebe ka Dihlatse tša Jehofa. Re be re kgona go bolela le batho ka Modimo mo e ka bago ntlong e nngwe le e nngwe, re ba bontšha dibidio gomme re ba tlogelela dikgatišo.”
Bagoeledi bao ba 550 ba ile ba sepediša dikgatišo tše e ka bago tše 60 000 ka dibeke tše pedi feela! Ruri modiro wo o kgethegilego o ile wa dira gore batho ba bantši ba tsebe ka Modimo.
Bagoeledi ba ile ba thoma go fišega kudu tšhemong. Modiro wo o kgethegilego o ile wa dira gore bana babo rena ba kua Turkey ba rate tšhemo kudu. Ba bantši ba ile ba thoma go nagana ka go tsenela tirelo ya nako e tletšego. Ge e le gabotse, dikgwedi tše 12 ka morago ga modiro woo o kgethegilego, palo ya babulamadibogo ba ka mehla e ile ya oketšega ka diperesente tše 24.
Bagoeledi ba tšwago dinageng dišele bao ba tšerego karolo modirong woo o kgethegilego, ba hlalositše kamoo modiro woo o ba thušitšego ka gona tšhemong gaešita le ka morago ga gore ba boele dinageng tša gabo bona. Şirin, e lego kgaetšedi yo a tšwago Jeremane, o ngwadile gore: “Bana babo rena ba kua Turkey ga ba na bothata bja go nea bohlatse ka nako le ge e le efe. Nna seo se a mpalela ka ge ke na le dihlong. Eupša ka baka la modiro woo o kgethegilego, mohlala wa bana babo rena le go rapela gantši, ke ile ka kgona go nea bohlatse ka nako le ge e le efe. Ke ile ka ba ka kgona go nea bohlatse diteišeneng tša diterene le go sepediša dipampišana! Ga bjale ga ke sa na dihlong.”
Johannes yo a tšwago Jeremane, o itše: “Ke ile ka ithuta kamoo nka kaonefatšago tsela yeo ke neago bohlatse ka yona. Bana babo rena ba Turkey ba dira sohle se ba ka se kgonago go botša batho ba bantši ditaba tše dibotse. Ba diriša sebaka le ge e le sefe go dira bjalo, ga ba tlogele motho. Ke ile ka ipotša gore le nna ge ke boela gae Jeremane ke yo dira se se swanago. Ga bjale ke bolela le batho ba bantši go feta peleng.”
Zeynep yo a tšwago Fora, o re: “Modiro woo o kgethegilego o nthušitše kudu. O nthušitše gore ke be le sebete kutšwanyana le go bota Jehofa.”
Bagoeledi ba ile ba tlwaelana kudu. Bana babo rena bao ba tšwago dinageng tše di fapafapanego ga ba lebale botee le lerato leo ba le bontšhanego nakong ya lesolo leo. Jean-David, yoo go boletšwego ka yena mathomong a sehlogo se, o itše: “Bana babo rena ba ile ba re amogela ka lerato.” O okeditše ka gore: “Ba ile ba re tšea re le bagwera ba bona e bile re le ditho tša malapa a bona. Ba ile ba re amogela gabotse ka magaeng a bona. Ke be ke tseba gore rena le bana babo rena lefaseng ka moka re selo setee; le gona ke badile ka seo gantši ka dikgatišong tša rena. Eupša ge re be re le Turkey, ke ile ka iponela seo ka mahlo. Ke ile ka ikwa ke ikgantšha le go feta gore ke yo mongwe wa batho ba Jehofa, le gona ke a mo leboga ge a mphile tokelo ye e kgolo.”
Claire yo a tšwago Fora, o itše: “Go sa šetšwe gore re be re etšwa Denmark, Fora, Jeremane goba Turkey, re be re le lapa letee. Go be go le bjalo ka ge eka Modimo o tlošitše mellwane ya dinaga gore re kgone go ba gotee.”
Stéphanie yo a tšwago Fora o okeditše ka gore: “Modiro woo o re rutile gore go rata Jehofa ke gona go dirago gore re be le botee, e sego setšo sa rena goba leleme la gabo rena.”
MEHOLA YA SA RURI
Ba bantši ba bana babo rena bao ba tšerego karolo modirong woo o kgethegilego, ba ile ba thoma go nagana ka go hudugela Turkey gore ba yo thuša ka modiro o mogolo wa go bolela ditaba tše dibotse woo o swanetšego go dirwa. Ba bantši ba bona ba šetše ba hudugetše moo. Ruri re leboga bana babo rena ba bao ba ikgafilego.
Ka mohlala, nagana ka sehlotswana sa bagoeledi ba e ka bago ba 25 bao ba dulago motseng o tee. Ba feditše mengwaga e mentši ba na le mogolo o tee feela. Ba ile ba thaba kudu ge ka 2015 bana babo rena ba tshela bao ba tšwago Jeremane le Netherlands ba be ba hudugela moo go tlo ba thuša!
TOKELO YA GO THUŠA MOO GO NAGO LE TLHOKAGALO YA BAGOELEDI
Bagoeledi bao ba nago le mengwaga e mentšinyana ba thuša kua Turkey ba re bophelo bo bjang moo? Ke therešo gore ka dinako tše dingwe bophelo bja tlhokagalong bo thata, eupša meputso ga e kaakaa. Ekwa seo ba bangwe ba se boletšego:
Ngwanabo rena yo a nyetšego e lego Federico, yoo a lego mengwageng ya mathomong a bo-40, gomme a hudugetše Turkey a etšwa Sepania o re: “Go se be le dilo tše dintši tše di bonagalago go mphokoletša dipelaelo, le gona go nthuša gore ke swarege kudu ka dilo tše bohlokwa kudu.” Na Federico o kgothaletša ba bangwe gore ba ye tlhokagalong? O re: “Ee, ke ba kgothaletša go dira bjalo! Ge o hudugela nageng e šele go yo thuša batho gore ba tsebe Jehofa, o tla go hlokomela. Ge o le tlhokagalong, ke moo o bonago seatla sa Jehofa le go feta.”
Ngwanabo rena yo a nyetšego e lego Rudy, yoo a lego mengwageng ya mafelelong a bo-50, gomme a etšwa Netherlands, o re: “Go bose kudu go šoma tšhemo ya nageng yeo go yona batho ba bantši ba sa kago ba kwa therešo ya Beibele. Ge o bona batho ba amogela molaetša wa Beibele ka lethabo, le wena o a thaba.”
Ngwanabo rena yo a nyetšego e lego Sascha, yoo a lego mengwageng ya bo-40, gomme a etšwa Jeremane, o re: “Nako le nako ge ke le tšhemong, ke kopana le batho bao e lego la mathomo ba ekwa therešo ya Beibele. Go thuša batho go tseba Jehofa go nthabiša kudu.”
Kgaetšedi yo a nyetšwego e lego Atsuko, yoo a lego mengwageng ya magareng a bo-30, gomme a etšwa Japane, o re: “Nakong e fetilego ke be ke nyaka gore Haramagedone e tle kapelapela. Eupša ka morago ga gore ke hudugele Turkey, ke leboga Jehofa gore ga a fele pelo. Ge ke dutše ke bona tsela yeo Jehofa a dirago dilo ka yona, ke moo ke mo ratago le go feta.”
Kgaetšedi yo a tšwago Russia e lego Alisa, yoo a lego mengwageng ya bo-30 o re: “Go hlankela Jehofa tlhokagalong go nthušitše gore ke latswe go loka ga gagwe.” (Ps. 34:8) O oketša ka gore: “Jehofa ga se feela Tate wa ka, eupša gape ke Mogwera wa ka yo mogolo, yoo ke bonago seatla sa gagwe maemong a fapafapanego. Bophelong bja ka ke bile le dinako tše di kgahlišago, diphihlelo tše di thabišago e bile Jehofa o a ntšhegofatša!”
‘BONANG MAŠEMO’
Modiro o kgethegilego wa go bolela ditaba tše dibotse wo o ilego wa dirwa kua Turkey, o thušitše batho ba bantši gore ba tsebe Modimo. Lega go le bjalo, go sa na le tšhemo e kgolo kua Turkey yeo e sego ya hlwa e šongwa. Letšatši le lengwe le le lengwe, bagoeledi bao ba hudugetšego Turkey ba kopana le batho bao le ka mohla ba sa kago ba kwa ka Jehofa. Na le wena o ka rata go šoma tšhemong ya go swana le ya kua Turkey? Ge e ba go le bjalo, re re go wena: ‘Emiša mahlo a gago o bone mašemo gore a šweufaletše go bunwa.’ (Joh 4:35) Na o ka rata go thuša tšhemong yeo e ‘šweufaletšego go bunwa’? Ge e ba go le bjalo, thoma gona bjale gore o fihlelele pakane yeo. Selo seo o ka kgodišegago ka sona se se: Ge o ka tšea karolo ka mo go oketšegilego go boleleng ditaba tše dibotse “go fihla karolong ya kgole ya lefase,” o tla hwetša ditšhegofatšo tše dintši tšeo di sa bapišwego le selo!—Dit. 1:8.
^ par. 2 Bona poroutšha ya “Bonang Naga e Botse,” matl. 32-33.


text:
Beibele Inthaneteng | PHETOLELO YA LEFASE LE LEFSA YA MANGWALO A MAKGETHWA
O ka rata go bala sehlogo se ka leleme lefe? %%
Sakaria 1:1-21
1 Ka kgwedi ya seswai ngwageng wa bobedi wa pušo ya Dario+ lentšu la Jehofa le tletše Sakaria+ morwa wa Berekia morwa wa moporofeta Ido,+ la re:2 “Jehofa o be a galefetše botatago lena o šoro.+3 “O ba botše o re: ‘Se ke seo Jehofa wa madira a se boletšego: “‘Boelang go nna,’+ o re’alo Jehofa wa madira, ‘le nna ke tla boela go lena,’+ go boletše Jehofa wa madira.”’4 “‘Le se etše botatago lena+ bao baporofeta ba pele ba ilego ba ba phutha,+ ba re: “Se ke seo Jehofa wa madira a se boletšego: ‘Hle boang ditseleng tša lena tše mpe le mekgweng ya lena e mebe.’”’+“‘Eupša ga se ba theetša e bile ga se ba ntšhetša,’+ o re’alo Jehofa.5 “‘Botatago lena bona ba kae?+ Na ge e le baporofeta+ bona ba phetše go ya go ile?6 Lega go le bjalo, na mantšu a ka le ditaelo tša ka tšeo ke di laetšego bahlanka ba ka e lego baporofeta,+ botatago lena ga se ba bona phethagalo ya tšona?’+ Ka gona ba fetola megopolo ke moka ba re: ‘Seo Jehofa wa madira a bego a naganne go re dira sona+ ka baka la ditsela tša rena le ditiro tša rena, o re dirile sona.’”+7 Ka letšatši la masomepedi-nne la kgwedi ya lesometee, e lego kgwedi ya Shebate, ngwageng wa bobedi wa pušo ya Dario,+ lentšu la Jehofa le tletše Sakaria+ morwa wa Berekia morwa wa moporofeta Ido,+ la re:8 “Bošego ka bona monna+ yo a nametšego pere e khulong+ a eme gare ga dihlare tša momirite+ tšeo di lego moeding; ka morago ga gagwe go eme dipere tše khulong, tše thamaga le tše tšhweu.”+9 Nna ka re: “Mong’aka, ba ke bomang?”+Ke moka morongwa yo a bego a bolela le nna a re+ go nna: “Ke tla go bontšha gore bona bao ke bomang.”10 Ke moka monna yo a bego a eme gare ga dihlare tša momirite a araba a re: “Ba ke bao Jehofa a ba romilego gore ba ralale le lefase.”+11 Bona ba araba morongwa wa Jehofa yo a emego gare ga dihlare tša momirite ba re: “Re raletše le lefase+ gomme lefase ka moka le kgosetše e bile le iketlile.”+12 Morongwa wa Jehofa a araba a re: “Wena Jehofa wa madira, o tla tšea lebaka le lekaaka’ng o sa gaugele Jerusalema le metse ya Juda,+ yeo o tšerego nywaga ye e masomešupa o e galefetše?”+13 Jehofa a araba morongwa yo a bego a bolela le nna, a mmotša mantšu a mabotse le a homotšago;+14 ke moka morongwa yo a bego a bolela le nna a re go nna: “Goeletša, o re: ‘Se ke seo Jehofa wa madira a se boletšego: “Ke hufegetše Jerusalema le Tsione ka lehufa le legolo.+15 Ke galefile kudu e le ge ke galefetše ditšhaba tšeo di iketlilego;+ ka gobane ge e le nna ke be ke galefile go se nene,+ fela tšona tša mpefatša ditaba.”’+16 “Ka gona se ke seo Jehofa a se boletšego: ‘“Ke tla boela Jerusalema ka pelotlhomogi.+ Ntlo ya ka e tla agwa lefsa go yona,”+ o re’alo Jehofa wa madira, “lenti la go ela le tla otlollwa la putla Jerusalema.”’+17 “Goeletša gape o re: ‘Se ke seo Jehofa wa madira a se boletšego: “Metse ya ka e tla boela ya atelwa kudu ke tše botse;+ Jehofa o tla buša a kwela Tsione bohloko+ a ba a kgetha Jerusalema gape.”’”+18 Nna ka tsoša mahlo ka lebelela; ka bona manaka a mane.+19 Ke moka ka re go morongwa yo a bego a bolela le nna: “Tše ke’ng?” Yena a re go nna: “Ke manaka ao a gašantšego Juda,+ Isiraele+ le Jerusalema.”+20 Go oketša moo, Jehofa a mpontšha barudi ba bane.21 Ge ke ba bona ka re: “Ba bona ba tlile go dira’ng?”Ke moka yena a re: “Manaka+ a a ile a tšitlanya Juda moo go ilego gwa hlokwa le o tee yo a tsošago hlogo; ge e le barudi ba ba tlile go tšhoša le go roba manaka a ditšhaba tšeo di dirišago lenaka la tšona go hlasela naga ya Juda gore di e gašanye.”+


text:
Popularne rymy do
zycie
mnie
czas
jest
ciebie
dzień
zawsze
wszystko
świecie
życia
świat
wiele
inie
się
razem
siebie
oczy
będzie
serce
serca
słowa
domu
urodziny
Tobie
marzenia
miłości
świata
lat
życzenia
głowie
Rymy do rozgrzanego
babranego, badanego, bajanego, bąkanego, beczanego, bełtanego, bieganego, bijanego, błaganego, branego, bratanego, brukanego, brzanego, bujanego, bułanego, bzykanego, cacanego, cackanego, ceglanego, chapanego, chcianego, chlanego, chowanego, chwianego, ciapanego, ciąganego, ciepanego, ciosanego, ciskanego, ciukanego, ciułanego, ciupanego, cmokanego, cochanego, cofanego, cwanego, cyckanego, cykanego, czekanego, czesanego, cznianego, czytanego, ćpanego, ćwikanego, danego, dawanego, deptanego, dłubanego, dobranego, dodanego, dognanego, dogranego, dolanego, dooranego, dopranego, dorwanego, dosianego, dosłanego, dospanego, dostanego, doznanego, drapanego, dukanego, dyganego, dymanego, dzianego, dźganego, fajtanego, fikanego, fiukanego, Fontanego, fryganego, gadanego, ganianego, gibanego, giglanego, gilganego, gnanego, granego, grywanego, grzanego, hajdanego, hepanego, huśtanego, iglanego, iłowanego, irszanego, iskanego, jadanego, jaglanego, jaranego, jąkanego, jebanego, jednanego, kaflanego, kalanego, karanego, kaszanego, kąpanego, kąsanego, kićkanego, kidanego, kiwanego, kizianego, klepanego, klękanego, klikanego, kłamanego, knowanego, kochanego, kopanego, kopsanego, krajanego, kucanego, kudłanego, kuksanego, kulanego, kumanego, lanego, lizanego, lnianego, lubianego, lulanego, łachanego, łajanego, łamanego, łapanego, łatanego, łganego, łubianego, łupanego, łuskanego, łykanego, macanego, machanego, maczanego, majdanego, majtanego, mamlanego, mamłanego, maślanego, mawianego, mazanego, mazianego, memłanego, mianego, miewanego, miganego, mijanego, miotanego, mizianego, motanego, muskanego, mydlanego, nabranego, naćkanego, naćpanego, nadanego, naddanego, nadlanego, nagnanego, nagranego, nalanego, nałganego, napranego, narwanego, nasianego, nasłanego, nasranego, nassanego, natkanego, nawianego, nazwanego, nękanego, nicianego, niedanego, nielanego, nizanego, nurzanego, obadanego, obalanego, obijanego, oblanego, oboranego, obranego, obsianego, obsranego, obuwanego, obwianego, ocalanego, ochlanego, ocucanego, ocykanego, oddanego, odlanego, odsianego, odstanego, odwianego, odymanego, odzianego, ofukanego, ogacanego, ognanego, ogranego, ogrzanego, okalanego, okapanego, okazanego, okiwanego, okopanego, okutanego, okuwanego, olanego, olewanego, ołganego, omacanego, omijanego, omotanego, omywanego, opadanego, opalanego, opasanego, opchanego, opętanego, opijanego, opinanego, opisanego, oplwanego, opranego, opukanego, opylanego, oranego, osikanego, osranego, osuwanego, osypanego, otulanego, otupanego, owianego, owijanego, owsianego, ozuwanego, ozwanego, pacanego, paćkanego, paplanego, papranego, pasanego, pchanego, pędzanego, pętanego, pianego, pijanego, pikanego, pisanego, pizganego, plątanego, płatanego, płukanego, pobranego, podanego, poddanego, podlanego, pognanego, pojmanego, polanego, pooranego, popranego, porwanego, posianego, posłanego, pospanego, posranego, possanego, potkanego, poznanego, pozwanego, poźganego, pożganego, pranego, psikanego, pukanego, pykanego, pyrganego, pytanego, rąbanego, rozdanego, rozlanego, równanego, różanego, ruchanego, Rucianego, rucianego, ruganego, rumianego, ruszanego, rwanego, ryczanego, rypanego, rzezanego, rzucanego, rżanego, sadzanego, scalanego, schlanego, sfukanego, sianego, siekanego, siepanego, skalanego, skaranego, skazanego, skażanego, skąpanego, skonanego, skopanego, skubanego, skulanego, skumanego, skuwanego, słanego, smaganego, smykanego, smyranego, spajanego, spalanego, spasanego, spawanego, spękanego, spętanego, spijanego, spinanego, spisanego, spranego, spylanego, spytanego, ssanego, steranego, stężanego, stukanego, stulanego, stykanego, styranego, supłanego, suwanego, swatanego, syczanego, sykanego, sypanego, szamanego, szklanego, szukanego, szuranego, ścibanego, ściganego, ścinanego, śmiganego, tachanego, taczanego, targanego, tarzanego, taskanego, teranego, tkanego, trącanego, trykanego, tupanego, turlanego, tykanego, tyrpanego, tytłanego, ubijanego, ubranego, ubrdanego, uchlanego, ucinanego, udanego, udawanego, ugadanego, uginanego, ugranego, ugrzanego, ujadanego, ujebanego, ujrzanego, ukapanego, ukaranego, ukazanego, ukąpanego, ukopanego, ukuwanego, ulanego, ulewanego, ulęganego, ulizanego, ululanego, ułamanego, ułupanego, umajanego, umazanego, umianego, umilanego, umywanego, unikanego, upajanego, upalanego, upasanego, upchanego, upijanego, upinanego, upranego, urażanego, urąbanego, urwanego, urywanego, usianego, usłanego, usranego, ustanego, usuwanego, usypanego, utajanego, utkanego, utulanego, utykanego, utyranego, uwalanego, uważanego, uznanego, użynanego, używanego, wacianego, wahanego, walanego, wąchanego, wbijanego, wcinanego, wdanego, wdawanego, wdzianego, wegnanego, wesłanego, wessanego, wezwanego, wginanego, wgranego, wianego, wiązanego, wikłanego, wiślanego, witanego, wjebanego, wkopanego, wkulanego, wkuwanego, wlanego, wlewanego, władanego, włamanego, wmotanego, wnęcanego, wołanego, wpajanego, wpijanego, wpinanego, wpisanego, wpylanego, wracanego, wrażanego, wrąbanego, wrypanego, wsianego, wsuwanego, wsypanego, wsysanego, wtulanego, wtykanego, wwalanego, wwianego, wybranego, wydanego, wygnanego, wygranego, wylanego, wyłkanego, wyoranego, wypranego, wyrwanego, wysianego, wysłanego, wyspanego, wysranego, wyssanego, wystanego, wytkanego, wywianego, wyznanego, wyzwanego, wzuwanego, wzywanego, wżynanego, zabranego, zaćpanego, zadanego, zadbanego, zagnanego, zagranego, zalanego, załganego, zaoranego, zapranego, zarwanego, zasianego, zasłanego, zaspanego, zasranego, zassanego, zastanego, zatkanego, zaufanego, zawianego, zaznanego, zaźganego, zażganego, zbadanego, zbijanego, zbywanego, zdanego, zdawanego, zdybanego, zebranego, zegnanego, zełganego, zepranego, zerwanego, zesłanego, zeznanego, zgalanego, zginanego, zgnanego, zgranego, zgrzanego, zhasanego, zjadanego, zjebanego, zjeżanego, zlanego, zlatanego, zlecanego, zlewanego, zlizanego, złajanego, złamanego, złapanego, zmacanego, zmazanego, zmącanego, zmotanego, zmywanego, znanego, znęcanego, znękanego, zniżanego, zoranego, zrażanego, zrąbanego, zrucanego, zruganego, zrypanego, zrywanego, zsuwanego, zsyłanego, zsypanego, zwalanego, zwanego, zwężanego, zwianego, zwijanego, zwołanego, zyskanego, zzuwanego, zżeranego, zżuwanego, zżynanego, źganego, żądanego, żebranego, żegnanego, żganego, żłopanego


text:
Mmila wa Long Street e be e le o mophara gape o motelele. Ka selemo, ge Sonny le bagwera ba gagwe ba boa sekolong, dieta tša bona di be di khupeditšwe ke lerole. Ka marega, dieta tša bona di tlala leraga le meetse. Efela ka maikhutšo a dikolo, ga go yo a bago le taba le lerole goba leraga la mo mmileng.
Sonny le bagwera ba gagwe ba bapala khrikhete Mmileng wa Long. Bohle ba tšwetše ntle go bogela gomme ga go yo a belaelago ge kgwele e tsena ka tšhengwaneng ya gagwe. Ga go motho ka ntle le Mna Peterson.
“Maikhutšong a re tlo ba le dipapadi tša khrikhete tše dikaonekaone,” a realo Sonny ge ba eya gae mosegare o mongwe.
“AGAA!” Simon le Jack ba realo.
“Thumi? O reng?” gwa botšiša Sonny.
“Efela, go direga eng ka YENA?” gwa botšiša Thumi. A šupa ntlo ya Mna Peterson. “Jack o thubile lefasetere le tee la gagwe.”
“Go direga eng ka WENA?” a realo Jack. “O šetse o bethetše dikgwele tše pedi ka tšhemong ya gagwe.”
Ba tsebile gore ge ba ka betha goba go fošetša kgwele ka godimo ga leboto la Mna Peterson, ba ka se sa tsoga ba e bone. Ge kgwele ya bona e pshikologetše ka tlase ga keiti e be e tšewa ke mpša ya gagwe, Shikisha. Ba ile ba lebelela ntlo ya Mna Peterson. Dikgwedi tše mmalwa tša go feta o be a se a thaba.
“Re na le kgwele ya khrikhete? Ke be ke nagana gore o di swere ka moka ga tšona,” a realo Thumi.
“Ke swere e tee,” a realo Jack ka myemyelo, “gona ga re beakanyetšeng papadi ya khrikhete ye kaonekanone yeo E SA KAGO E EBA GONA.”
Ka letšatši la mafelelo la sekolo, Sonny o be a fela pelo ya go fihla gae gore a bapale khrikhete. O be a thabile kudu, o ile a dumediša Mna Peterson ka go mo emišetša seatla, efela Mna Peterson a no mo hlokomologa.
“Dumela, Mma,” a realo a tsena ka gare. Mmagwe o be a bala kuranta. O be a thabile.
“Dumela, mošemane wa ka,” a araba. “Theeletša. Ke taba ye botse. Mmila wa Long bjale o tlo fihla lefelong la mabenkele a maswa. Bjale go tlo ba le dipase le boemapase. EFELA …” a realo, “se se ra gape gore ga go sa tlo bapalelwa mmileng.”
“ENGGGG?” Pelo ya Sonny ya re kutuu. Papadi e šetše e beakantšwe! O ile a boela ka ntle a dula ditepiseng tša ka pele ga ntlo a popoduma. Lešata le legolo le ile la dira gore a lebelele godimo. Mna Peterson o be a nametše llere, a oketša leboto la gagwe la ka pele ka ditena tše dingwe.
“Ijoo!” a realo Sonny ka pefelo. “Ke a tseba gore o nyaka go thibela dikgwele tša rena gore di se tshele leboto, efela ga a swanela go belaela gabjale.”
O ile a tlelwa ke kgopolo – ge bagwera bohle ba gagwe ba ka kopana ba kgopela batswadi ba bona, gona … mogongwe … ba ka ba le papadi e tee ya khrikhete ya mafelelo. O ile a thakgoga a ya go nyaka Simon.
Mokibelo wa go latela ke ge go tletše lethabo ge leano la Sonny le Simon le šomile! E be e le papadi ya mafelelo lehono – papadi ya khrikhete ye kgolokgolo, ye kaonekaone ye E SA KAGO YA BA GONA! Bana bohle ba mmileng ba ile go bapala. GAPE go tlo ba le difoka! Batswadi ba bangwe ba diretše bana diseneke gore ba abelane ka matena. Tatago Thumi o be a eya go aba difoka mafelelong a letšatši.
Le ge ba be ba direla boithabišo, Sonny o ile a tšhoganyana. E rile ge Thumi a foša kgwele ya mathomo lešaba la reta.
Jack o ile a ya pele. PHAA! O bethile kgwele ka maatla gomme ya ya godimodimo lefaufaung.
Sonny o ile a ya pele gore a sware kgwele, efela o be a fahla ke letšatši. O ile a leantšha mahlo, a ema, a ya ka tlase ga kgwele. Bohle ba be ba reta. E rile ge Sonny a re ke swara kgwele ka diatla, ya šwahla. E tlotše gatee gomme ya kgokologela thwii ka tlase ga keiti ya Mna Peterson. Pelo ya Sonny ya wela.
“BJALE, re tlo dira eng?” gwa botšiša Thumi.
“Re ka se sa tšwela pele ka papadi!” a realo Jack.
“Re KA SE SA hwetša kgwele yela!” gwa goeletša Simon.
Sonny o ile a gogela moya ka teng. “Ke tla ya go tšea kgwele,” a realo.
“Efela Mna Peterson o tla go hlabela lešata,” a realo Thumi.
“A ka se dumele o tšea kgwele … gomme Shikisha e swanetše go ba e šetše e epile molete gomme e bolokile!” a realo Simon.
“Eupša, re swanetše go leka,” a realo Sonny. “Ke papadi ya mafelelo gomme re sa tšwa go thoma go bapala. Re ka se sa hwetša sebaka se sengwe sa go bapala ka tsela ye.”
Ka bogale, Sonny a bula keiti ya Mna Peterson gomme a sepela tsejaneng. Shikisha e be e sa bonale. Sonny a kwa mpa ya gagwe e wela. O be a na le letšhogonyana. O be a sa nyake go hlabelwa lešata ke Mna Peterson. O rile pele a fihla lebating la ka pele, la bulega. Mna Peterson o be a eme fao. O bonala e le yo mogolo kudu ge a le kgauswi. Marama a gagwe a be a hwibitše tše e kego o befetšwe kudukudu.
E rile ge Sonny a re o bula molomo, Mna Peterson ka lentšu le legolo a re, “Sonny! O kare ke feditše ka nako.”
“Tshwarelo, tate?” a realo Sonny.
“Etla,” a realo Mna Peterson gomme a ya ka tšhengwaneng ya ka morago.
Sonny a ahlama.
E be e le tšhengwana ye kgolokgolo mmileng woo. Bjang bo kotilwe gomme go tletše mehlare ka mathoko ohle. Mna Peterson o dikološitše mathoko a tšhengwana ka thapo, bjalo ka lepatlelo la khrikhete la nnete. Gomme mo gare go le diwikhete tša khrikhete.
Sonny o ile a lebelela Mna Peterson a myemyela. Mna Peterson le yena a myemyela ka borutho. “Tshwarelo ge ke sa le lemoša ka ga diphetogo tša mo mmileng. Ke šoma khanseleng gomme ke be ke sa swanela go le botša selo. EFELA … nka dira se sengwe.” A sega. “BJALE … botša bohle gore ba tsene re bapale khrikhete.”
Bjale Sonny le bagwera ba gagwe ba na le lefelo la go bapala khrikhete. Mna Peterson o rata ge ba etela le go thabela go bogela dipapadi tšohle. O tloga a kgona go ngwala dino. Gomme ge kgwele e bethelwa goba go fošetšwa kgole kudu, Shikisha e a e kitimela ya e topa!
E ba le boitlhamelo!
Hlohleletša bana ba gago go thala lepatlelo la khrikhete ka tšhengwaneng ya ka morago ya Mna Peterson. E re ba diriše dintlha tša ka kanegelong go ba thuša. Šišinya gore ba ngwale temana ya go hlaloša lepatlelo la khrikhete ka tlase ga diswantšho.


text:
Karolwana e Nngwe ya Bohlatse
Na go na le bohlatse bja baepi ba marope bjo bo dumelelanago le pego e nngwe ya Beibele? Ka 2014 sehlogo se sengwe ka makasineng wa Biblical Archaeology Review se ile sa botšiša potšišo e rego: “Ke batho ba bakae ka Beibeleng ya Seheberu bao ba hlatsetšwego ke baepi ba marope?” Go neilwe karabo e rego: “Bonyenyane ba 50!” Monna yo mongwe yo a bego a se gona maineng a batho bao ba bego ba ngwadilwe sehlogong seo ke Tatenai. Yena e be e le mang? Anke re hlahlobeng tema yeo a e kgathilego pegong ya Beibele.
Jerusalema e kile ya ba karolo ya Mmušo o mogolo wa Peresia. Motse woo o be o le tikologong yeo Baperesia ba bego ba e bitša gore ke ka mošola wa Noka ya Eforate, e lego ka bodikela bja Eforate. Ka morago ga gore Baperesia ba fenye Babilona, ba ile ba lokolla makgoba a Bajuda gomme ba a laela gore a age lefsa tempele ya Jehofa kua Jerusalema. (Esera 1:1-4) Lega go le bjalo, manaba a Bajuda a be a le kgahlanong le modiro woo gomme a latofatša Bajuda ka wona modiro wo gore ba be ba rabela kgahlanong le Peresia. (Esera 4:4-16) Nakong ya pušo ya Dario wa Pele (522-486 B.C.E.), mmuši wa Peresia yo leina la gagwe e lego Tatenai o ile a etelela pele go nyakišišeng ka taba yeo. Beibele e mmitša gore ke “mmuši . . . wa ka mošola wa Noka ya Eforate.”—Esera 5:3-7.
Diphaphathi tše dintši tša mongwalokgwaro tšeo di bego di na le leina la Tatenai di phologile ka ge mohlomongwe e be e le karolo ya tše dingwe tšeo di bolokilwego bobolokelong bja lapa la gagwe. Mongwalokgwaro woo o tswalanyago setho se sengwe sa lapa leo le motho yo mongwe yo go bolelwago ka yena ka Beibeleng, ke lengwalo la kholofetšo la ngwageng wa bo-20 wa pušo ya Dario wa Pele, ka 502 B.C.E. Mongwalokgwaro woo o hlaola hlatse yeo e bonego modiro wa Bajuda e le mohlanka wa “Tattannu, mmuši wa ka Mošola wa Noka,” e lego yena Tatenai yo go bolelwago ka yena ka pukung ya Beibele ya Esera.
Monna yo o be a kgatha tema efe? Ka 535 B.C.E., Korese yo Mogolo o ile a rulaganya lefsa dinaga tšeo a bego a di buša gore e be diprofense gomme e nngwe ya tšona e be e bitšwa Babilona le ka Mošola wa Noka. Ka morago, profense yeo e ile ya arolwa ka dikarolo tše pedi, gomme karolo e nngwe e ile ya bitšwa gore ke ka Mošola wa Noka. Karolo yeo e be e akaretša Coele-Syria, Fenikia, Samaria le Juda. Go ka direga gore mmuši wa karolo yeo o be a le Damaseko. Tatenai o ile a buša tikologong yeo go tloga mo e ka bago ka 520 go fihla ka 502 B.C.E.
Ka morago ga gore Tatenai a ye Jerusalema go yo nyakišiša ka tatofatšo ya gore Bajuda ba a rabela, o ile a begela Dario gore Bajuda ba boletše gore ba be ba laetšwe ke Korese go aga lefsa tempele ya Jehofa. Dinyakišišo tšeo di ilego tša dirwa bobolokelong bja ka mošate di ile tša hlatsela taba yeo. (Esera 5:6, 7, 11-13; 6:1-3) Ka gona, Tatenai o ile a laelwa gore a se šitiše modiro wa Bajuda, gomme o ile a theetša.—Esera 6:6, 7, 13.
Ga go pelaelo gore “mmuši Tatenai wa ka mošola wa Noka ya Eforate” ga go na selo sa bohlokwa seo a se fihleletšego historing. Lega go le bjalo, ela hloko gore Mangwalo a bolela ka yena le go mmitša ka leina la maleba. Ntlha yeo e re nea karolwana e nngwe ya bohlatse bja gore boepi bja marope bo thekga go nepagala ga histori yeo e lego ka Beibeleng.


text:
O Swanetše go Dira’ng Gore o Kwešiše Beibele?
Karabo ya Beibele
Beibele e hlalosa seo o swanetšego go se dira gore o e kwešiše. Go sa šetšwe setlogo sa gago, molaetša wa Modimo wo o lego ka Beibeleng ga o ‘
thata gore o ka o phetha, le gona ga o kgole.’—Doiteronomio 30:11.
Dilo tšeo di ka go thušago go kwešiša Beibele
E ba le pono e nepagetšego. Amogela Beibele e le Lentšu la Modimo. Ikokobetše ka gobane Modimo o ganetša bao ba ikgogomošago. (1 Bathesalonika 2:13; Jakobo 4:6) Lega go le bjalo, phema go ba madumelatšohle—Modimo o nyaka gore o diriše ‘
matla a gago a tlhaologanyo.’—Baroma 12:1, 2.
Rapelela bohlale. Go Diema 3:5, Beibele e re: “
O se ke wa ithekga ka tlhaologanyo ya gago.” Go e na le moo, ‘
tšwela pele o kgopela Modimo’ gore a go nee bohlale bja go kwešiša Beibele.—Jakobo 1:5.
E bale ka mehla. O tla holega kudu ge o bala Beibele ka mehla go e na le go e bala ka sewelo.—Joshua 1:8.
E bale ka dihlogo. Go ithuta Beibele go ya ka dihlogo, e lego go hlahloba seo Beibele e se bolelago ka sehlogo se itšego, ke tsela e kaone ya go ithuta seo Mangwalo a se rutago. Thoma pele ka go ithuta “
dithuto tša motheo,” ke moka o “
gatele pele go tše di tiilego.” (Baheberu 6:1, 2, Easy-to-Read Version) O tla hwetša gore o ka kgona go bapiša Mangwalo ke moka wa ithuta gore dikarolo tše dingwe tša Beibele di kgona go hlalosa tše dingwe, gaešita le tšeo go lego “
thata go di kwešiša.”—2 Petro 3:16.
Kgopela thušo go ba bangwe. Beibele e re kgothaletša gore re kgopele thušo go ba bangwe bao ba e kwešišago. (Ditiro 8:30, 31) Dihlatse tša Jehofa di swarela batho thuto ya mahala ya Beibele. Go etša Bakriste ba lekgolong la pele la nywaga, di diriša Mangwalo go thuša ba bangwe go kwešiša seo ge e le gabotse Beibele e se rutago.—Ditiro 17:2, 3.
Dilo tšeo di ka se go thušego
Bohlale bja gago goba go rutega. Baapostola ba 12 ba Jesu ba be ba kwešiša Mangwalo e bile ba a ruta ba bangwe, gaešita le ge batho ba bangwe ba be ba ba tšea e le “
ba sa rutegago le ba tlwaelegilego.”—Ditiro 4:13.
Tšhelete. O ka ithuta seo Beibele e se rutago mahala. Jesu o boditše barutiwa ba gagwe gore: “
Le amogetše feela, neang feela.”—Mateo 10:8.


text:
Boitsebišo ka go Bona Ofisi le Moago
Re go laletša ka borutho gore o tlo bona diofisi tša rena le mafelo a go gatiša. Hwetša mafelo le dinako tša go bona meago.
Sepania
Testigos Cristianos de Jehová
Ctra. M-108 Torrejón-Ajalvir, km. 5
28864 AJALVIR (MADRID)
SEPANIA
+34 918-879-700
Dinako tša go Bona Meago ya Lekala
Mošupologo go fihla Labohlano
Go thoma ka 8:30 a.m. go ya go 12:00 p.m. le go thoma ka 2:30 p.m. go ya go 4:30 p.m.
Go bona meago go tšea iri e tee
Mešomo yeo e dirwago
Go fetolelwa dikgatišo tše di theilwego Beibeleng ka se-Basque, se-Catalan, se-Galicia, Sepanishi, polelo ya diatla ya Sepania le se-Valencia. E tšweleditše gape le dikgatišo tša Braille ka Sepanishi. Go bona lefelo go akaretša tše dingwe tša dilo tšeo di lego mabapi le histori ya Dihlatse tša Jehofa kua Sepania.


text:
O be a Rata Batho
“Dilo tšeo di bego di nkgahla e be e le bana ba batho.”—DIEMA 8:31.
1, 2. Jesu o bontšhitše bjang gore o rata batho kudu?
MORWA wa mathomo wa Modimo ke mohlala o mogologolo wa bohlale bja Jehofa bjo bo sa lekanywego le selo e bile e be e le “mošomi yo a nago le bokgoni” wa Tatagwe. Nagana kamoo Jesu a bego a thabile ka gona ge Tagagwe a be a “bopa magodimo” gomme “a thea metheo ya lefase.” Eupša dilong ka moka tšeo Tatagwe a di bopilego, Jesu o be a ‘kgahlwa kudu ke bana ba batho.’ (Diema 8:22-31) Ee, Jesu o ratile batho go tloga mathomong.
2 Ka morago, Jesu o ile a bontšha gore o kwa Tatagwe le go mo rata gotee le gore o tloga a rata batho ka moka ge a be a ithaopela go tloga legodimong gomme a etla lefaseng e le motho. Jesu o dirile se ka go rata e le gore a tle a fane ka bophelo bja gagwe e le “topollo bakeng sa ba bantši.” (Mateo 20:28; Bafilipi 2:5-8) Ge Jesu a be a le mo lefaseng, Modimo o ile a mo nea matla a go dira mehlolo. Mehlolo yeo e bontšha gore Jesu o rata batho kudu le gore kgauswinyane o tlo direla batho dilo tše dibotse kudu.
3. Re tlo ahlaahla’ng sehlogong se?
3 Ge Jesu a be a le mo lefaseng, o ile a bolela “ditaba tše dibotse tša Mmušo wa Modimo.” (Luka 4:43) O be a tseba gore Mmušo wo o tla kgethagatša leina la Tatagwe le go rarolla mathata a batho sa ruri. Ge Jesu a be a dutše a bolela ditaba tše, o be a dira le mehlolo e mentši. Mehlolo yeo e ile ya bontšha gore o tloga a tshwenyegile ka batho ka moka. Ke ka baka la’ng seo se le bohlokwa go rena? Ka gobane seo a se dirilego se re nea kholofelo e tiilego ka bokamoso. Ka gona anke re ahlaahleng e mene ya mehlolo ya Jesu.
“MATLA A JEHOFA A BE A LE GO YENA GORE A FODIŠE BATHO”
4. Go ile gwa direga’ng ge Jesu a be a kopana le monna yo a bego a swerwe ke bolwetši bja lephera?
4 Nakong ya bodiredi bja gagwe, Jesu o ile a ya tikologong yeo e bitšwago Galilea. Go o mongwe wa metse ya moo, o ile a kopana le monna yo a bego a swerwe ke bolwetši bja go šiiša bja lephera. (Mareka 1:39, 40) Monna yo o be a babja kudu moo Luka, yoo e bego e le ngaka, a ilego a hlalosa gore o be a “tletše lephera.” (Luka 5:12) Beibele e re ge monna yoo a bona Jesu, o ile a “wela fase ka sefahlego sa gagwe a mo kgopela a re: ‘Morena, ge feela o rata, o ka ntlhwekiša.’” Monna yo o be a tseba gore Jesu o na le matla a go ka mo fodiša, eupša o be a nyaka go bona ge e ba Jesu a be a rata go mo fodiša. Ka baka la’ng? Ka gobane monna yo o be a tseba Bafarisei, bao ba bego ba šišimišwa ke batho bao ba swerwego ke lephera. Eupša ke’ng seo Jesu a bego a se nagana ka monna yo? O be a tlo swara bjang monna yo yoo mohlomongwe a bego a šetše a golofaditšwe ke bolwetši bjo? Wena nkabe o ile wa dira’ng?
5. Ke ka baka la’ng Jesu a ile a rata go hlwekiša molephera?
5 Go bonagala molephera yo a se a ka a goeletša ka gore, “Ga se ka hlweka, ga se ka hlweka!” go etša ge Molao wa Moshe o be o laetše gore balephera ba dire bjalo. (Lefitiko 13:43-46) Eupša Jesu ga se a ka a mo galefela. Go e na le moo, o be a tshwenyegile ka monna yoo gomme a nyaka go mo thuša. Ga re tsebe gabotse seo Jesu a bego a se nagana, eupša re tseba kamoo a bego a ikwa ka gona. O ile a šokela monna yoo kudu moo a ilego a dira mohlolo. O ile a kgwatha monna yoo, e lego selo seo go se nago motho yo a bego a ka se dira. Jesu o ile a bolela ka kgodišego le kwelobohloko gore: “Ke a rata. Hlweka.” Ke moka “lephera la mo tloga.” (Luka 5:13) Go molaleng gore Jehofa o ile a nea Jesu matla a go dira mohlolo wo o makatšago le go bontšha kamoo a tlogago a rata batho.—Luka 5:17.
6. Ke’ng se se kgahlišago ka mehlolo yeo Jesu a ilego a e dira, gona e re bontšha’ng?
6 Jesu o ile a kgona go dira mehlolo e mentši e makatšago ka thušo ya matla a Modimo. Ga se a fodiša balephera feela. Jesu o ile a fodiša le batho bao ba bego ba swerwe ke malwetši a mantši a mehutahuta. Beibele e re botša gore batho ba ile ba makala ge ba be ba “bona dimumu di bolela le dihlotša di sepela le difofu di bona.” (Mateo 15:31) Ge Jesu a be a fodiša motho, go be go sa nyakege gore motho yo mongwe yo a phetšego gabotse a neele ka setho sa gagwe. Go e na le moo, Jesu o be a na le matla a go fodiša ditho tše di babjago tša motho le ge e le ofe. Le gona o be a fodiša batho ka ponyo-ya-leihlo, ka dinako tše dingwe a fodiša le batho bao ba lego kgole le yena. (Johane 4:46-54) Mehlala ye e kgahlišago e re bontšha’ng? E re bontšha gore Kgoši ya rena e lego Jesu Kriste, o na le matla le kganyogo ya go fodiša malwetši sa ruri. Ge re ithuta kamoo Jesu a ilego a swara batho ka gona, re ba le kgodišego ya gore lefaseng le lefsa “o tla kwela mmotlana le modiidi bohloko.” (Psalme 72:13) Jesu o tla fodiša bohle bao ba tlaišegago ka gobane o tloga a rata go dira bjalo.
“TSOGA, TŠEA LEAKO LA GAGO O SEPELE”
7, 8. Hlalosa seo se ilego sa direga pele ga ge Jesu a ka gahlana le monna yo a babjago bodibeng bja Bethesida.
7 Dikgwedi tše sego kae ka morago ga gore Jesu a fodiše molephera, o ile a tloga Galilea gomme a ya Judea moo a ilego a tšwela pele a bolela ditaba tše dibotse tša Mmušo wa Modimo. Batho ba dikete ba swanetše go ba ba kwele molaetša wa Jesu le go kgongwa dipelo ke lerato la gagwe. Jesu o be a tloga a nyaka go homotša badiidi le bao ba gateletšwego gotee le go ba nea kholofelo.—Jesaya 61:1, 2; Luka 4:18-21.
8 Ka kgwedi ya Nisani, Jesu o ile a ya Jerusalema go yo bina Paseka. Motseng wo go be go tletše ka ge batho ba be ba tlo bina monyanya wo o kgethegilego. Ka leboa la tempele go be go na le bodiba bjo bo bitšwago Bethesida, gomme gona moo Jesu o ile a gahlana le monna yo a bego a sa kgone go sepela.
9, 10. (a) Ke ka baka la’ng batho ba be ba rata go ya bodibeng bja Bethesida? (b) Jesu o ile a dira’ng bodibeng bjoo, gona seo se re ruta’ng? (Bona seswantšho seo se lego mathomong a sehlogo.)
9 Mašaba a balwetši a be a rata go ya Bethesida. Ka baka la’ng? Ka gobane a be a dumela gore molwetši o be a ka fodišwa ka mohlolo ge a be a ka itahlela ka bodibeng bjoo nakong ya ge meetse ao a biloga. Nagana ka tlhakatlhakano yeo e swanetšego go ba e be e le gona lefelong leo le tletšego ka batho bao ba hlomolago pelo, ba tshwenyegile e bile ba nyaka go fodišwa. Jesu o be a phethagetše gomme a sa nyake go fodišwa, bjale o be a nyaka’ng lefelong leo? Go rata batho ke gona go dirilego gore a ye moo. E bile ke lona lefelong le moo Jesu a ilego a kopana le monna yo a tlaišitšwego ke bolwetši le pele Jesu a ka belegwa mo lefaseng.—Bala Johane 5:5-9.
Jesu o be a tsomana le bao ba hlokago thušo
10 Jesu o ile a botšiša monna yoo ge e ba a ka rata go fola. Akanya monna yoo a botša Jesu a nyamile gore a ka rata go fola eupša ga go na seo a ka se dirago, ka gobane go be go se na motho yo a bego a ka mo tsenya ka bodibeng bjoo. Ke moka Jesu o ile a botša monna yoo gore a dire selo seo ka tlhago se sa kgonegego. O ile a mmotša gore a tšee leako la gagwe a sepele. Monna yoo o ile a tšea leako la gagwe gomme a thoma go sepela. Mohlolo wo ke bohlatse bjo bo kgahlišago bja seo Jesu a tlago go se dira lefaseng le lefsa. Le gona o bontšha gore Jesu o tloga a rata batho. O be a tsomana le bao ba hlokago thušo. Mohlala wa Jesu o swanetše go re thuša go tšwela pele re tsoma batho bao ba gateletšegilego tšhemong ya gabo rena ka baka la dilo tše mpe tšeo di diregago mo lefaseng.
“KE MANG YO A KGWATHILEGO DIAPARO TŠA KA TŠA KA NTLE?”
11. Mareka 5:25-34 e bontšha bjang gore Jesu o be a tshwenyega ka balwetši?
11 Bala Mareka 5:25-34. Mosadi yo mongwe o be a tlaišitšwe ke bolwetši bjo bo lešago dihlong ka nywaga e 12. Bolwetši bjoo bo be bo kgomile bophelo bja gagwe ka moka, go akaretša le borapedi bja gagwe. O be a etšwa dingakeng tše dintši e bile a dirišitše tšhelete ya gagwe ka moka gore a fodišwe, eupša boemo bja gagwe bja mpefala le go feta. Ka letšatši le lengwe, mosadi yo o ile a nagana leano le lengwe gore a fole, ka gona a tsena lešabeng gomme a fihla a kgwatha seaparo sa Jesu. (Lefitiko 15:19, 25) Ge Jesu a lemoga gore matla a tšwile go yena, o ile a botšiša gore ke mang a mo kgwathilego. “A tšhogile e bile a thothomela,” mosadi yoo o ile “a tla a wela fase pele ga gagwe ka matolo a mmotša therešo ka moka.” Jesu o be a tseba gore Jehofa o fodišitše mosadi yoo, ka gona a bolela le yena ka botho a re: “Morwedi wa ka, tumelo ya gago e go fodišitše. Sepela ka khutšo gomme o fole bolwetšing bja gago bjo bohloko.”
12. (a) Go seo re sa tšwago go ithuta sona, o ka hlalosa Jesu bjang? (b) Jesu o re beetše mohlala ofe?
12 Ruri go a homotša go bona kamoo Jesu a bego a rata batho ka gona, kudukudu bao ba bego ba babja. Ga a swane le Sathane, yoo a lekago go re kgodiša gore ga re na mohola le gore ga go na motho yo a re ratago. Go e na le moo, mehlolo ya Jesu e hlatsetše gore o tloga a na le taba le rena le mathata a rena. Re leboga kudu gore re na le Kgoši le Moperisita yo a Phagamego yo a re ratago! (Baheberu 4:15) Go ka ba thata gore re kwešiše kamoo motho yo a lwetšego nako e telele a ikwago ka gona, kudukudu ge e ba rena re sa babje. Eupša nagana ka Jesu. O be a kwela balwetši bohloko gaešita le ge yena a se a ka a babja. Anke re direng sohle se re ka se kgonago go ekiša mohlala wa gagwe wa go rata batho.—1 Petro 3:8.
“JESU A NTŠHA MEGOKGO”
13. Tsogo ya Latsaro e re bontšha’ng ka Jesu?
13 Jesu o be a ekwa bohloko kudu ge ba bangwe ba be ba tlaišega. Ka mohlala, ge mogwera wa gagwe e lego Latsaro a be a hwile, o ile a “tsetsela” gomme “a huduega” ge a be a bona ba gabo Latsaro le bagwera ba gagwe ba nyamile. (Bala Johane 11:33-36.) Gaešita le ge a be a tseba gore o tlo tsoša Latsaro, o ile a lla. O be a sa lešwe dihlong ke gore ba bangwe ba tlo bona kamoo a ikwago ka gona. Jesu o be a rata Latsaro le lapa la gabo kudu moo a ilego a diriša matla a Modimo go tsoša Latsaro bahung!—Johane 11:43, 44.
14, 15. (a) Ke’ng se se bontšhago gore Jehofa o nyaka go fediša tlaišego ya batho? (b) Re ithuta’ng polelwaneng yeo e rego, “mabitleng a kgopotšo”?
14 Beibele e hlalosa gore Jesu o swana tlwaa le Tatagwe e lego Jehofa. (Baheberu 1:3) Ka gona mehlolo yeo Jesu a e dirilego e bontšha gore Jehofa le yena o nyaka go fediša malwetši, bohloko le lehu. Kgauswinyane, Jehofa le Jesu ba tlo tsoša batho ba bantši bahung. Jesu o boletše gore “nako e a tla yeo ka yona bohle bao ba lego mabitleng” ba tlago go tsošwa.—Johane 5:28, 29, bona le mongwalo wa ka tlase.
15 Jesu o dirišitše polelwana “mabitleng a kgopotšo,” go bontšha gore monagano wa Modimo o a akaretšwa tabeng ye. Modimo Ramatlaohle, yena Mmopi wa legohle ka moka, a ka gopola selo se sengwe le se sengwe ka baratiwa ba rena bao ba hwilego, go akaretša le semelo sa bona. (Jesaya 40:26) Ga se feela gore Jehofa a ka ba gopola, eupša o nyaka go ba gopola. Ditsogo tše di begilwego ka Beibeleng ke mehlala e kgahlišago ya seo se tlago go direga lefaseng le lefsa.
SEO RE ITHUTAGO SONA MEHLOLONG YA JESU
16. Ke sebaka sefe seo ba bantši ba bahlanka ba Modimo ba tlago go ba le sona?
16 Ge re ka dula re botega, re ka ba le sebaka sa go tlo bona mohlolo wa mehlolo, e lego go phologa masetlapelong a magolo! Gateetee ka morago ga Haramagedone, re tlo bona mehlolo e mengwe e mentši. Ka nako yeo, motho yo mongwe le yo mongwe o tlo phethagala mmeleng. (Jesaya 33:24; 35:5, 6; Kutollo 21:4) Nagana o bona batho ba lahla digalase tša bona tša mahlo, mapara, mahlotlo a digole, ditulo tša digole le dilo tšeo di thušago difoa go kwa. Jehofa o a tseba gore bohle bao ba tlago go phologa Haramagedone ba tla swanelwa ke go ba le matla le go phela gabotse, ka gobane ba tla be ba lebanwe ke mošomo o montši. Ke bona ba tlago go fetoša polanete ye ya rena e botse gore e be paradeise ya lefase ka moka.—Psalme 115:16.
17, 18. (a) Ke ka baka la’ng Jesu a ile a dira mehlolo? (b) Ke ka baka la’ng o swanetše go dira selo se sengwe le se sengwe gore o tsene lefaseng le lefsa la Modimo?
17 Lehono “lešaba le legolo” le homotšega kudu ge le bala kamoo Jesu a ilego a fodiša balwetši. (Kutollo 7:9) Mehlolo yeo e tiiša kholofelo ya rena e kgahlišago ya gore nakong e tlago re tlo fodišetšwa sa ruri. Le gona e bontšha kamoo Morwa wa Modimo wa leitšibulo a ratago batho ka gona. (Johane 10:11; 15:12, 13) Kwelobohloko e kgolo ya Jesu ke bohlatse bja gore Jehofa o tloga a rata yo mongwe le yo mongwe wa bahlanka ba gagwe.—Johane 5:19.
18 Lefase lehono le tletše ka mahloko, tlaišego le lehu. (Baroma 8:22) Ke ka baka leo re hlokago lefase le lefsa la Modimo. Lefaseng leo, batho ka moka ba tlo phethagala go etša ge Modimo a re holofeditše. Maleaki 4:2 e re holofetša gore re tlo tshelatshela goba ra “kgana go etša dinamane tšeo di nontšhitšwego,” re thabile ka gobane re tla ba re fodišitšwe malwetšing ka moka e bile re phethagetše. Eka go leboga Jehofa le tumelo ya rena dikholofetšong tša gagwe go ka re tutueletša go dira selo se sengwe le se sengwe gore re tsene lefaseng le lefsa. Ruri go a kgothatša go tseba gore mehlolo yeo Jesu a e dirilego ke mohlala wa seo kgauswinyane batho ba tlago go se thabela ka mo go sa felego ge a tla be a buša mo lefaseng!


text:
Kgaolo 61: Dafida o Dirwa Kgoši
SAULO o ile a leka go swara Dafida gape. A tšea madira a gagwe a matla a 3 000 gomme ba yo tsoma Dafida. Ge Dafida a ekwa ka se, a romela dihlodi gore di yo bona moo Saulo le banna ba gagwe ba bego ba hlomile mešaša bošegong bjoo. Ke moka Dafida a botšiša ba babedi ba banna ba gagwe a re: ‘Ke mang mo go lena yo a tlago go ya le nna mošašeng wa Saulo?’
Abishai a re: ‘Ke tla ya le wena.’ Abishai e be e le morwa wa Tseruya kgaetšedi ya Dafida. Ge Saulo le banna ba gagwe ba sa robetše, Dafida le Abishai ba tsena ka mošašeng ba nanya. Ba tšea lerumo la Saulo le kgapana ya gagwe ya meetse yeo e bego e le kgauswi le hlogo ya gagwe. Ga go le o tee wa madira ao yo a ba bonego goba go ba kwa ka gobane ka moka ba be ba robetše boroko bjo bogolo.
Bjale bona Dafida le Abishai mo seswantšhong. Ba tlogile kua mošašeng gomme ba šireletšegile godimo ga thaba. Dafida o ile a goeletša molaodi wa madira a Isiraele a re: ‘Abenere, ke ka baka la’ng o se wa šireletša kgoši mong wa gago? Lerumo la gagwe le kgapana ya gagwe ya meetse di kae?’
Saulo a tsoga. A tseba lentšu la Dafida gomme a botšiša a re: ‘Na ke wena Dafida?’ Na o bona Saulo le Abenere seswantšhong seo se lego ka letsogong le letona?
Dafida a araba Saulo a re: ‘Ee, kgoši mong wa ka.’ Dafida a mmotšiša a re: ‘Go re’ng o leka go ntshwara? Ke sentše’ng? Wena kgoši, lerumo la gago še le. Roma yo mongwe wa banna ba gago a tlo le tšea.’
Saulo a re: ‘Ke dirile sebe. Ke dirile ka bošilo.’ Dafida a sepela gomme Saulo yena a boela gae. Eupša Dafida a ipotša a re: ‘Ka letšatši le lengwe Saulo o tlo mpolaya. Ke swanetše go tšhabela nageng ya Bafilisita.’ Ka gona o ile a dira sona seo. Dafida a kgona go hlalefetša Bafilisita gomme a ba dira gore ba dumele gore mo nakong ye o ka lehlakoreng la bona.
Ka morago ga nako e itšego, Bafilisita ba ile ba rotoga ba yo lwa le Baisiraele. Saulo le Jonathane ba bolawa ntweng yeo. Se se ile sa nyamiša Dafida kudu gomme a ngwala koša e botse yeo go yona a opetšego ka gore: ‘Ke nyamile kudu ka baka la gago wena ngwanešo Jonathane. Ruri ke be ke go rata kudu!’
Ka morago ga se, Dafida a boela Isiraele motseng wa Heburone. Gwa ba le ntwa magareng ga batho bao ba bego ba kgethile Ishi-boshethe morwa wa Saulo gore e be kgoši le bao ba bego ba nyaka gore Dafida e be kgoši. Eupša mafelelong batho ba Dafida ba ile ba fenya. Dafida o be a na le nywaga e 30 ge a be a dirwa kgoši. O bušitše Heburone ka nywaga e šupago le seripa. Ba bangwe ba barwa ba gagwe bao a ba belegetšwego moo e be e le Aminone, Abesalomo le Adonija.
Go ile gwa fihla nako yeo ka yona Dafida le banna ba gagwe ba ilego ba yo thopa motse o mobotse wa Jerusalema. Joaba e lego yo mongwe wa barwa ba Tseruya kgaetšedi ya Dafida, a ba eta pele ntweng. Ka gona Dafida o ile a putsa Joaba ka go mo dira molaodi wa madira a gagwe. Bjale Dafida a thoma go buša motseng wa Jerusalema.
1 Samuele 26:1-25; 27:1-7; 31:1-6; 2 Samuele 1:26; 3:1-21; 5:1-10; 1 Dikoronika 11:1-9.
Dipotšišo
- Dafida le Abishai ba ile ba dira’ng nakong ya ge Saulo a be a robetše ka mošašeng wa gagwe?
- Ke dipotšišo dife tšeo Dafida a ilego a di botšiša Saulo?
- Dafida o ile a ya kae ka morago ga gore a arogane le Saulo?
- Ke’ng seo se ilego sa nyamiša Dafida kudu moo a ilego a ba a ngwala koša e botse?
- Dafida o be a na le nywaga e mekae ge a be a dirwa kgoši kua Heburone, gona maina a ba bangwe ba barwa ba gagwe e be e le bomang?
- Ka morago Dafida o ile a buša a le kae?
Dipotšišo tša tlaleletšo
- Bala 1 Samuele 26:1-25.
Mantšu a Dafida ao a begilwego go 1 Samuele 26:11 a utolla gore o be a na le boemo bofe bja kgopolo ka thulaganyo ya pušo ya Modimo? (Ps. 37:7; Baroma 13:2)
Ge re dira boiteko bjo bogolo bja go bontšha batho ba bangwe botho eupša ba sa leboge, mantšu a Dafida ao a lego go 1 Samuele 26:23 a ka re thuša bjang gore re dule re thabile? (1 Dikg. 8:32; Ps. 18:20)
- Bala 2 Samuele 1:26.
Bakriste lehono ba ka bontšhana bjang ‘lerato le le tseneletšego’ leo Dafida le Jonathane ba bego ba ratana ka lona? (1 Pet. 4:8; Bakol. 3:14; 1 Joh. 4:12)
- Bala 2 Samuele 5:1-10.
Dafida o bušitše e le kgoši nywaga e mekae, gona nywageng yeo o bušitše a le metseng efe? (2 Sam. 5:4, 5)
Ke mang yo a bego a neile Dafida bogolo, gomme seo se swanetše go re gopotša’ng lehono? (2 Sam. 5:10; 1 Sam. 16:13; 1 Bakor. 1:31; Bafil. 4:13)


text:
DISWANTŠHO TŠA KGALE
Galileo
Magareng a lekgolo la bo-14 le la bo-16 la nywaga, borathutamahlale le boradifilosofi ba Yuropa ba ile ba thoma go kwešiša legohle ka tsela yeo e bego e thulana le dithuto tša Kereke ya Katholika. Monna yo mongwe yo a ilego a hlahloba legohle ka lefsa ke Galileo Galilei.
PELE ga mehla ya Galileo, batho ba bantši ba be ba dumela gore letšatši, dipolanete le dinaledi di be di dikologa lefase. Tumelo yeo e be e le karolo ya thuto ya semolao ya Kereke ya Katholika.
Lega go le bjalo, a diriša thelesekopo ya gagwe, Galileo o ile a hwetša bohlatse bjo bo bego bo sa dumelelane le dithuto tšeo di bego di rutwa ke thutamahlale. Ka mohlala, ge a be a lebeletše dipatso tšeo di lego letšatšing, di be di bonagala di šutha, ka gona o ile a lemoga gore letšatši le dikologa mothalading (axis). Dinyakišišo tše bjalo di ile tša oketša tsebo ya batho ka legohle, eupša gape di be di dira gore Galileo a lwantšhane le Kereke ya Katholika ka go lebanya.
THUTAMAHLALE LE BODUMEDI
Nywagasomeng pejana, setsebi sa dinaledi sa Mopolishi e lego Nicolaus Copernicus se ile sa tla le thuto ya gore lefase le dikologa letšatši. Galileo o ile a ithuta dipuku tša Copernicus mabapi le dilo tšeo di lego legohleng ke moka a kopanya bohlatse bjoo bo dumelelanago le thuto yeo. Mathomong, Galileo o be a dikadika go phatlalatša tše dingwe tša dinyakišišo tša gagwe, a boifa gore di be di tla kwerwa le go ganetšwa. Ka ge a be a palelwa ke go itshwara ka baka la seo a se bonego ka thelesekopo, mafelelong o ile a phatlalatša dinyakišišo tša gagwe. Borathutamahlale ba bangwe ba ile ba galefišwa ke dinyakišišo tšeo, gomme go se go ye kae ke ge baruti ba thoma go ganetša dikgopolo tša Galileo pele ga ditho tša bona tša bodumedi.
Ka 1616, Mokadinale Bellarmine, “e lego setsebi sa thutatumelo sa mehleng yeo,” o ile a tsebiša Galileo ka taelo e mpsha ya Katholika yeo e bego e thulana le dikgopolo tša Copernicus. O ile a botša Galileo tsebe-go-kwa gore a dire ka go dumelelana le taelo yeo, gomme go fetile nywaga e mentši Galileo a se sa hlwa a ganetša phatlalatša gore lefase le dikologa letšatši.
Ka 1623, Mopapa Urban VIII, e lego mogwera wa Galileo, o ile a thoma go buša. Ka gona ka 1624, Galileo o ile a kgopela mopapa gore a phumole taelo yeo e ilego ya tšwa ka 1616. Go e na le moo, Urban o ile a kgopela Galileo gore a hlalose dikgopolo tšeo di bego di thulana tša Copernicus le Aristotle ka tsela yeo e bego e ka se bontšhe gore o tšea lehlakore.
Ke moka Galileo o ile a ngwala puku ya sehlogo se se rego Dialogue on the Great World Systems. Le ge mopapa a ile a laela Galileo gore a se tšee lehlakore, go bonagala puku yeo e be e thekga dikgopolo tša Copernicus. Go se go ye kae ke ge manaba a Galileo a bolela gore puku yeo e be e kwera mopapa. Galileo o ile a gapeletšega go gana dithuto tša Copernicus ka ge a be a latofatšwa ka mabarebare le go tšhošetšwa ka gore o tla tlaišwa. Ka 1633, Lekgotla la Kereke ya Roma Katholika le ile la mo ahlolela sa ruri gore a golegwe ka ntlong gomme la thibela dipuku tša gagwe. Galileo o hwetše motseng wa Arcetri, kgauswi le Florence, ka January 8, 1642.
Mopapa John Paul II o ile a dumela gore Kereke ya Katholika ga se ya ahlola Galileo ka toka
Ka nywaga e makgolo, tše dingwe tša dingwalwa tša Galileo di ile tša ba tlhatlamanong ya dipuku tšeo Makatholika a bego a sa swanela go di bala. Eupša ka 1979, kereke e ile ya hlahloba lefsa phetho yeo e dirilwego ke Lekgotla la Kereke ya Roma nywageng e 300 pele ga moo. Mafelelong, ka 1992, Mopapa John Paul II o ile a dumela gore Kereke ya Katholika ga se ya ahlola Galileo ka toka.


text:
nounPlural lights
1seetšaseedilesedi‘It was very easy to see where you were going, because there was light in the street’ — Go be go le bonolo kudu go bona gore o ya kae ka gore go na le seetša mo tseleng‘I started looking for a place where there was not much light, where I could park the car’ — Ke ile ka thoma go nyakana le felo fao go sego seedi se sentši fao nka phakago koloi‘The electric lights that are in the street make it light in this village’ — Mabone a mohlagase ao a lego mmileng, a dira gore go be le lesedi mo motseng
nounPlural lights
1lebone‘It was already seven o'clock in the evening when I switched on the outside lights’ — E be e šetše e le iri ya bošupa bošego ge ke thumaša mabone a ka ntle
verblighting, lights
1tšhuma‘I went back to the car, lit a cigarette and sat and waited for Brenda’ — Ke ile ka boela ka koloing, ka tšhuma sekerete mme ka dula ke letetše Brenda
2gotša‘I light the fire so that I can cook’ — Ke gotša mollo gore ke kgone go apea
adjectivelightest, lighter
1[DEM +] bofefo‘Some people like light reading material, whereas others like heavier reading’ — Batho ba bangwe ba rata dibalwa tše bofefo, mola ba bangwe ba rata dibalwa tše botebo


text: 17 Ka ngwaga wa lesomepedi wa pušo ya Ahasi kgoši ya Juda, Hoshea+ morwa wa Elaa e bile kgoši ya Isiraele kua Samaria+ ka nywaga e senyane.2 O ile a dira tše mpe mahlong a Jehofa, fela a se swane le dikgoši tša Isiraele tšeo di bilego gona pele ga gagwe.+3 Ke yena yoo Shalamanesere+ kgoši ya Asiria+ a ilego a rotoga a mo tsogela matla, ke moka Hoshea yena ya ba mohlanka wa gagwe gomme a mo ntšhetša dibego.+4 Fela kgoši ya Asiria e ile ya hwetša gore Hoshea o e logetše maanomabe,+ e le ge a be a romile baromiwa go So kgoši ya Egipita+ gomme a be a se sa tlišetša kgoši ya Asiria dibego go etša nywageng ya peleng. Ka gona kgoši ya Asiria e ile ya mo tlema ya mo tswalelela kgolegong.+5 Kgoši ya Asiria ya rotoga ya tla ya hlasela naga ka moka ya ba ya fihla Samaria gomme ya e rakelela+ ka nywaga e meraro.6 Ka ngwaga wa senyane wa pušo ya Hoshea, kgoši ya Asiria e ile ya thopa Samaria+ ke moka ya iša Baisiraele bothopša+ Asiria, ya ba dudiša kua Hala+ le Habora nokeng ya Gotsana+ gotee le metseng ya Bamede.+7 Se se diregile ka baka la ge bana ba Isiraele ba be ba diretše Jehofa Modimo wa bona sebe,+ yena yo a ba rotošitšego a ba ntšha nageng ya Egipita seatleng sa Farao kgoši ya Egipita.+ Ba ile ba boifa medimo e mengwe;+8 bana ba Isiraele ba ile ba sepela ka melao+ ya ditšhaba tšeo Jehofa a ilego a di raka pele ga bona, ba ba ba sepela ka melao yeo e bego e dirilwe ke dikgoši tša Isiraele;9 bana ba Isiraele ba tsoma dilo tšeo e bego e le tše sa lokago mahlong a Jehofa Modimo wa bona+ gomme ba ikagela mafelo a phagamego+ metseng ya bona ka moka, go tloga ka tora+ ya bahlapetši go fihla ka motse o šireleditšwego;10 ba itlhomela dikokwane tše kgethwa+ le dikota tše kgethwa+ mebotong ka moka e phagamego+ le ka tlase ga dihlare ka moka tše tala;+11 gona moo mafelong ao ka moka a phagamego, ba thuntšha muši wa dihlabelo go etša kamoo go bego go dira ditšhaba+ tšeo Jehofa a di išitšego bothopša ka baka la bona, ba dira dilo tše mpe gore ba kgopiše+ Jehofa.12 Ba ile ba hlankela medingwana yeo e šišimišago,*+ yeo Jehofa a bego a ba boditše ka yona a re: “Le se ke la dira se”;+13 Jehofa a lemoša+ Isiraele+ le Juda+ ka baporofeta+ ba gagwe ka moka le ka baboni+ bohle, a re: “Sokologang ditseleng tša lena tše mpe+ le lote ditaelo+ tša ka le melao+ ya ka, go ya ka melao+ ka moka yeo ke e laetšego borakgolokhukhu+ ba lena le yeo ke le rometšego yona ka bahlanka ba ka ba baporofeta”;+14 ga se ba ka ba theetša eupša ba thatafiša melala+ ya bona go etša melala ya borakgolokhukhu ba bona bao ba bego ba sa bontšhe tumelo+ go Jehofa Modimo wa bona;15 ba gana ditaelo tša gagwe le kgwerano+ ya gagwe yeo a bego a e dirile le borakgolokhukhu ba bona gotee le dikgopotšo+ tša gagwe tšeo a bego a ba lemošitše ka tšona, ba latela medingwana ya lefeela+ gomme le bona ya ba ba lefeela,+ ba ekiša ditšhaba tšeo di bego di ba dikologile, e lego tšeo Jehofa a bego a ba laetše gore ba se ke ba dira tšeo tšona di di dirago.+16 Ba ile ba tlogela ditaelo+ ka moka tša Jehofa Modimo wa bona gomme ba itirela medimo ya diswantšho,+ e lego dinamane tše pedi,+ ba ba ba itirela kota e kgethwa,+ ba khunamela makoko ka moka a magodimong+ le go hlankela Baali;+17 ba fetiša barwa ba bona le barwedi ba bona mollong+ le go dira tša bonoge+ gotee le go diriša dipheko.+ Ba dira+ tše mpe* mahlong a Jehofa gore ba mo kgopiše.+18 Ka gona Jehofa a galefela+ Baisiraele kudu, moo a ilego a ba tloša mahlong+ a gagwe. Ga se a ka a šia motho ge e se moloko wa Juda o nnoši.+19 Bajuda le bona ga se ba ka ba lota ditaelo tša Jehofa Modimo+ wa bona, eupša ba ile ba sepela ka melao ya dikgoši tša Isiraele+ yeo e bego e dirilwe ke tšona.20 Ka gona Jehofa o ile a lahla peu+ ka moka ya Isiraele a e hlakiša a ba a e gafela seatleng sa bathopi go fihlela a e lahlile a e tloša pele ga gagwe.+21 Gobane o ile a tloša Baisiraele ntlong ya Dafida, ba bea Jeroboama morwa wa Nebata gore e be kgoši; ke moka Jeroboama+ a dira gore Baisiraele ba se sa latela Jehofa, le gona a dira gore ba dire sebe se segolo.+22 Bana ba Isiraele ba ile ba sepela dibeng ka moka tša Jeroboama tšeo a bego a di dirile.+ Ga se ba ka ba di tlogela,23 go fihlela Jehofa a tloša Isiraele pele ga gagwe,+ fela bjalo ka ge a be a boletše ka bahlanka ba gagwe ka moka ba baporofeta.+ Ka gona Isiraele e ile ya tlošwa nageng ya yona ya išwa bothopša kua Asiria go ba go fihla le lehono.+24 Ka morago kgoši ya Asiria ya tliša batho go tšwa Babilona,+ Khutha, Afa,+ Hamathi+ le Sefarafaima+ ya ba dudiša metseng ya Samaria+ go e na le gore go dule bana ba Isiraele; bona ba tšea Samaria ya ba ya bona gomme ba dula metseng ya yona.25 Eitše ge ba thoma go dula moo ba se ke ba boifa+ Jehofa. Ka gona Jehofa a romela ditau+ gare ga bona gomme tša ba bolaya.26 Ba romela lentšu go kgoši ya Asiria, ba re: “Ditšhaba tše o di thopilego wa di dudiša metseng ya Samaria ga di tsebe bodumedi bja Modimo wa naga yeo, gomme Modimo yena o rometše ditau gare ga bona;+ bjale di a ba bolaya, ka ge go se na bao ba tsebago bodumedi bja Modimo wa naga yeo.”27 Ge ba re’alo kgoši ya Asiria ya laela ya re: “Romelang yo mongwe wa baperisita+ bao le ba thopilego gona moo gore a ye gona, e le gore a yo dula moo a ba rute bodumedi bja Modimo wa naga yeo.”28 Ka gona yo mongwe wa baperisita bao ba bego ba ba išitše bothopša Samaria o ile a tla a dula Bethele,+ a ba morutiši wa bona, a ba ruta kamoo ba ka boifago Jehofa ka gona.+29 Fela setšhaba se sengwe le se sengwe se ile sa itirela modimo+ wa sona, e lego medimo yeo ka morago di ilego tša e bea ntlong ya mafelong a phagamego yeo e bego e agilwe ke Basamaria; setšhaba se sengwe le se sengwe sa dira bjalo se le metseng ya sona moo se bego se dula gona.30 Setšhaba sa Babilona sona se ile sa dira modimo yo a bitšwago Sukothe-benothe, setšhaba sa Khutha+ sona sa dira modimo yo a bitšwago Neregala gomme setšhaba sa Hamathi sona sa dira modimo yo a bitšwago Ashima.31 Baafa+ bona ba dira modimo yo a bitšwago Nibihatse le yo a bitšwago Tharathake; Basefarafaima+ bona ba ile ba fiša barwa ba bona mollong,+ ba ba fišetša modimo yo a bitšwago Adirameleke le yo a bitšwago Anameleke, yona medimo ya Sefarafaima.32 Ba thoma go boifa Jehofa gomme ba ikgethela baperisita+ ba mafelong a phagamego go tšwa go batho feela, bona ba ba hlankela ntlong ya mafelong a phagamego.33 Ba be ba boifa+ Jehofa, eupša ba rapela+ medimo ya bona go ya ka bodumedi bja ditšhaba tšeo di bego di ba išitše bothopša.+34 Go ba go fihla lehono le ba sa dira go ya ka madumedi+ a bona a pele. Go be go se na bao ba boifago Jehofa+ e bile go se na bao ba dirago go ya ka tšeo a di dirago, dikahlolo+ tša gagwe le molao+ gotee le taelo+ yeo Jehofa a e laetšego barwa ba Jakobo,+ yoo a ilego a mo fetoša leina a re ke Isiraele;+35 ge Jehofa a be a dira kgwerano+ le bona a ba laela a re: “Le se ke la boifa medimo e mengwe,+ e bile le se ke la e khunamela goba la e hlankela goba gona go e direla dihlabelo.+36 Eupša Jehofa, yo a le rotošitšego a le ntšha nageng ya Egipita ka matla a magolo le ka letsogo leo le otlolotšwego,+ ke Yena le swanetšego go mmoifa,+ le khunamele+ yena le be le direle yena dihlabelo.+37 Ka mehla le ele hloko go phetha tšeo a di nyakago,+ dikahlolo,+ molao gotee le taelo, e lego tšeo a le ngwaletšego tšona;+ le se ke la boifa medimo e mengwe.+38 Kgwerano yeo ke e dirilego le lena le se ke la e lebala;+ le se ke la boifa medimo e mengwe.+39 Eupša le boife Jehofa+ Modimo wa lena, ka ge e le yena a tlago go le hlakodiša seatleng sa manaba a lena ka moka.”+40 Ga se ba ka ba kwa, eupša ba ile ba dira go ya ka bodumedi bja bona bja pele.+41 Ditšhaba tše di ile tša boifa Jehofa,+ eupša tša hlankela diswantšho tša tšona tšeo di betlilwego. Ge e le bana ba tšona gotee le ditlogolo tša tšona, go ba go fihla lehono le ba sa dira go ya kamoo borakgolokhukhu ba bona ba ilego ba dira ka gona.


text:
BEIBELE E FETOŠA MAPHELO
Ke Ithutile Gore Jehofa o a Gaugela e Bile o a Lebalela
NGWAGA WA MATSWALO: 1954
NAGA: CANADA
BOPHELO BJA PELE E EBA MOKRISTE: E BE E LE MORADIA LE MOPETŠHI
BOPHELO BJA KA BJA NAKONG E FETILEGO:
Ke goletše lefelong leo le bego le se na mešomo motseng wa Montreal. Ge ke be ke na le dikgwedi tše tshela, tate o ile a hlokofala, e lego seo se ilego sa tlogela mma le boikarabelo ka moka bja lapa. Ke be ke le phejane lapeng la bana ba seswai.
Ge ke dutše ke gola, bophelo bja ka ka moka bo be bo laolwa ke dihlaretagi, go petšha, bošoro le go dirišana le disenyi. Ge ke na le nywaga e lesome, ke ile ka thoma go rongwa ke bagweba-ka-mmele le bomatšhonesa le go ba direla dilo tšeo ba di nyakago. Ke be ke fela ke bolela maaka gomme ke thabela go hlalefetša batho ka tsela le ge e le efe ya boradia yeo nka e kgonago. Ke be ke lemaletše mokgwa wo.
Ge ke na le nywaga e 14 ke be ke šetše ke kgona go hlama ditsela tša go hlalefetša batho kudu. Ka mohlala, ke be ke reka dišupanako, maseka le dipalamonwana tšeo di pentilwego ka gauta ka bontši, ke di kgwara ka setempe sa go di ngwala gore ke tša di-carat tše 14 tša gauta, ke moka ke di rekiša ditarateng le mafelong a go emiša dikoloi mabenkeleng. Ke be ke kgahlwa ke go dira tšhelete ka boradia. Lebakeng le lengwe, ke ile ka dira $10 000 ka letšatši letee!
Ka morago ga go rakwa sekolong sa bana ba go hloka tsebe ke na le nywaga e 15, ke be ke se na moo nka dulago gona. Ke be ke robala ditarateng, diphakeng goba magaeng a bagwera bao ke se nago taba le bona bao ba bego ba nkamogela.
Ka baka la ditiro tša ka tša boradia, gantši maphodisa a be a mpelaela. Ka ge ke be ke sa rekiše dithoto tša go utswiwa, ga se ka ka ka išwa kgolegong. Lega go le bjalo, ke be ke lefa ditefišo tše dikgolo bakeng sa boradia, go tšweletša dilo ka tsela yeo di sego ka yona gotee le go rekiša ntle le mangwalo a molao. Ka ge ke be ke sa boife motho, gape ke be ke latela bomatšhonesa tšhelete ya bona bathong. Seo se be se le kotsi, e bile ka dinako tše dingwe ke be ke swara sethunya. Mabakeng a mangwe ke be ke šoma le ditho tša bosenyi bjo bo rulagantšwego.
KAMOO BEIBELE E FETOTŠEGO BOPHELO BJA KA:
Ke thomile go bona Beibele ke na le nywaga e 17 feela. Ke be ke dula le kgarebe ya ka ge e thoma go ithuta Beibele le Dihlatse tša Jehofa. Lega go le bjalo, ke be ke sa dumelelane le dithibelo tša Beibele tša boitshwaro, ka gona ke ile ka e tlogela gomme ka yo dula le kgarebe e nngwe yeo ke bego ke ratana le yona.
Bophelo bja ka bo ile bja fetoga ge kgarebe ya ka ya bobedi le yona e thoma go ithuta le Dihlatse! E ile ya dira diphetogo bophelong bja yona, gomme ka kgahlwa ke gore e be e thoma go ba boleta le go se fele pelo. Ke ile ka dumela go ya dibokeng Holong ya Mmušo ya Dihlatse tša Jehofa. Ke ile ka amogelwa ke batho bao ba hlomphegago le ba botho. Ba be ba fapane le batho bao ke bego ke ba tseba! Ga se ka ka ka ikwa ke nyakwa ke ba lapa lešo; ke be ke ikwa ke sa bontšhwe lerato le tlhokomelo bjaneng bja ka ka moka. Borutho bjo ke bo hweditšego gare ga Dihlatse tša Jehofa ke seo ke bego ke tloga ke se kganyoga. Ge Dihlatse di kgopela go ithuta Beibele le nna, ke ile ka dumela ka lethabo.
Seo ke bego ke ithuta sona Beibeleng mohlomongwe se phološitše bophelo bja ka. Ke be ke dutše ke rera go utswa le badirišanigotee le nna ba babedi e le gore ke kgone go lefa dikoloto tša ka tša go petšha, e lego tšhelete yeo e bego e feta $50 000. Eupša ruri ke thabetše gore ke ile ka tšwa morerong woo! Bao e bego e le badirišanigotee le nna ba ile ba tšwela pele ba yo utswa. Yo mongwe wa bona o ile a golegwa gomme yo mongwe yena a bolawa.
Ge ke tšwela pele ke ithuta Beibele, ke ile ka thoma go bona diphetogo tše dintši tšeo ke swanetšego go di dira. Ka mohlala, ke ithutile seo Beibele e se bolelago go 1 Bakorinthe 6:10 yeo e rego: “Mahodu goba batho ba megabaru goba matagwa goba ba maroga goba bahlakodi ba ka se je bohwa bja mmušo wa Modimo.” Ge ke be ke bala temana yeo, ke ile ka llišwa ke go bona kamoo boemo bja ka bo bego bo befile ka gona. Ke ile ka lemoga gore ke be ke swanetše go fetoša bophelo bja ka ka mo go feletšego. (Baroma 12:2) Ke be ke le šoro le gona ke phela ka maaka feela.
Lega go le bjalo, gape ge ke ithuta Beibele ke ithutile gore Jehofa o a gaugela e bile o a lebalela. (Jesaya 1:18) Ke ile ka rapela ke tiišitše, ke lopa Jehofa gore a nthuše go tlogela tsela ya ka ya bophelo ya peleng. Ka thušo ya gagwe, ganyenyane-ganyenyane ke ile ka kgona go fetoša semelo sa ka. Mogato o bohlokwa e bile ge nna le kgarebe ya ka re ngwadiša lenyalo la rena ka molao.
Ke a phela lehono ka baka la go diriša melao ya motheo ya Beibele
Ge ke na le nywaga e 24, ke be ke nyetše e bile ke na le bana ba bararo. Bjale ke be ke swanetše go hwetša mošomo wa kgonthe. Fela ke be ke sa rutega gakaalo le gona ke se na le bao ba ka mpolelelago le bengmešomo. Le lebakeng le ke ile ka rapela Jehofa go tšwa pelong. Ke moka ke ile ka yo nyaka mošomo. Ke ile ka botša bengmešomo bao ba bego ba ka nnea mošomo gore ke nyaka go fetoša bophelo bja ka le go šoma ka potego letšatši le letšatši. Ka dinako tše dingwe, ke be ke hlalosa gore ke ithuta Beibele le gore kganyogo ya ka ke gore ke be modudi yo kaone. Bengmešomo ba bantši bao ba bego ba ka nnea mošomo ba ile ba gana go nthwala. Mafelelong, ka morago ga go hlalosa mathata a bophelo bja ka bja peleng poledišanong e nngwe gape, mohlahlobi wa bao ba nyakago mošomo o ile a re: “Ga ke tsebe lebaka, eupša selo se sengwe se mpotša gore ke swanetše go go thwala.” Ke dumela gore yeo e be e le karabo ya dithapelo tša ka. Ge nako e dutše e eya, nna le mosadi wa ka re ile ra kolobetšwa re le Dihlatse tša Jehofa.
KAMOO KE ILEGO KA HOLEGA KA GONA:
Ke a phela lehono ka baka la go diriša melao ya motheo ya Beibele le go phela ka tsela ya Bokriste. Ke na le lapa le lebotse. Ka ge ke kgodišegile gore Jehofa o ntebaletše, ke thabela go ba le letswalo le le hlwekilego.
Nywageng e 14 e fetilego, ke hlanketše tirelong ya nako e tletšego ke thuša ba bangwe go ithuta seo Beibele e se rutago, e bile morago bjale mosadi wa ka o ntladitše tirelong ya nako e tletšego. Nywageng ya ka godimo ga e 30 e fetilego, ke thabetše go thuša bašomigotee le nna ba 22 gore ba thome go rapela Jehofa. Ke sa dutše ke eya mabenkeleng a magolo—eupša e sego go yo radia batho bjalo ka ge nkile ka dira. Ga bjale, ge ke eya moo gantši ke botša ba bangwe ka tumelo ya ka. Ke nyaka go ba nea selo se itšego: kholofelo ya go phela lefaseng le lefsa le le tlago leo le se nago baradia.—Psalme 37:10, 11.


text: 1 Nna Simone Petro mohlanka+ le moapostola+ wa Jesu Kriste, ke ngwalela bao ba hweditšego tumelo yeo e lego bohlokwa go swana le ya rena+ ka toko+ ya Modimo wa rena le Mophološi Jesu Kriste, ke re:+2 Eka le ka okeletšwa+ botho bjo bogolo bja Modimo le khutšo ka tsebo+ e nepagetšego ya go tseba Modimo le Jesu Morena wa rena,3 gobane ka matla a gagwe a bomodimo re neilwe dilo tšohle tše di nyakegago gore re phele+ bophelo bja boineelo go Modimo+ ka tsebo e nepagetšego ya yo a re biditšego+ ka letago+ le bokwala.4 Ka dilo tše o re neile dikholofetšo tše bohlokwa le tše dikgolo kudu,+ gore ka tšona le be le dika+ tša Modimo,+ ka ge le phonyokgile kgobogo ya lefase+ yeo e tšweletšwago ke kganyogo e sa laolegego.5 Ka lona lebaka le, dirang boiteko bjohle bjo matla+ gore tumelong ya lena le oketšeng bokwala,+ bokwaleng bja lena le oketše tsebo,+6 tsebong ya lena le oketše boitshwaro, boitshwarong+ bja lena le oketše kgotlelelo, kgotlelelong ya lena le oketše boineelo go Modimo,+7 boineelong bja lena go Modimo le oketše borutho bja borwarre gomme boruthong bja lena bja borwarre le oketše lerato.+8 Gobane ge dilo tše di le gona go lena di bile di falala, di tla le thibela gore le se ke la ba ba sa šomego goba ba sa enywego+ mabapi le tsebo e nepagetšego ya go tseba Morena wa rena Jesu Kriste.9 Gobane ge e ba dilo tše di se gona mothong, gona o foufetše, o ponyeditše seetša mahlo+ gomme o lebetše+ gore o hlwekišitšwe+ dibeng tša gagwe tša kgalekgale.10 Ka lebaka le bana bešo, dirang sohle se le ka se kgonago gore le kgonthišetše go bitšwa+ le go kgethwa+ ga lena; gobane ge e ba le tšwela pele le dira dilo tše, gona le ka se ke la palelwa le ka mohla.+11 Ge e le gabotse, ka yona tsela ye le tla abelwa ka mo go humilego go tsena+ mmušong o sa felego+ wa Morena le Mophološi wa rena Jesu Kriste.+12 Ka lebaka le ke tla ikemišetša ka mehla go le gopotša+ dilo tše, gaešita le ge le di tseba le bile le tieletše therešong+ yeo e lego gona ka go lena.+13 Eupša ke bona go lokile gore ge feela ke sa le mo mmeleng wo wa ka wo o etšago taberenakele,+ ke le phafoše ka dikgopotšo,+14 ka ge ke tseba gore taberenakele ya ka e kgauswi le go tlošwa,+ go etša ge Morena wa rena Jesu Kriste le yena a mpoditše.+15 Ka gona ka mehla ke tla dira sohle se nka se kgonago e le gore ka morago ga ge ke tlogile,+ le kgone go ikgopotša dilo tše.16 Aowa, ga se ra le tsebiša matla le go ba gona ga Morena wa rena Jesu Kriste+ ka go latela dikanegelo tša maaka+ tšeo di hlamilwego ka bokgoni, eupša e bile ka go ba dihlatse tše di bonego ka mahlo tša bogolo bja gagwe bjo bogolo kudu.+17 Gobane o amogetše kgodišo le letago+ go Modimo Tate, ge mantšu a go swana le a a be a lebišwa go yena ka letago le legolo a re: “Yo ke morwa wa ka, morategi, yo nna ka noši ke kgahlwago ke yena.”+18 Ee, mantšu a re a kwele+ a etšwa legodimong ge re be re na le yena thabeng e kgethwa.+19 Ka baka leo, re kgonthišeditšwe+ ka matla lentšu la boporofeta;+ le dira gabotse ge le le ela hloko go etša lebone+ le le bonegilego lefelong la leswiswi, (go fihla ge go esa gomme naledi ya mosegare+ e hlaba) dipelong tša lena.20 Gobane sa pele le tseba gore ga go boporofeta bja Lengwalo bjo bo tšwago tlhathollong le ge e le efe ya motho.+21 Gobane boporofeta ga se bja ka bja tlišwa ke go rata ga motho,+ eupša batho ba boletše se se tšwago go Modimo+ ge ba be ba šušumetšwa ke moya o mokgethwa.+


text:
3 Baratiwa, le bjale ke lengwalo la bobedi le ke le ngwalelago lona leo go lona go etša lengwalong la ka la pele,+ ke le gopotšago ditaba tše dingwe ka go tsoša matla a lena a go nagana gabotse,+2 gore le gopole mantšu a boletšwego pele ke baporofeta+ ba bakgethwa gotee le taelo ya Morena le Mophološi ka baapostola ba lena.+3 Sa pele, tsebang gore mehleng ya bofelo+ go tla tla bakweri+ ka dikwero tša bona, ba yago ka dikganyogo tša bona+4 ba re:+ “Go ba gona mo ga gagwe mo go holofeditšwego go kae?+ Ruri, ga e sa le go tloga letšatšing leo borakgolokhukhu ba rena ba robetšego ka lona lehung, dilo tšohle di sa le ka tsela yeo di bego di le ka yona mathomong a tlholo.”+5 Gobane ba hlokomologa ka boomo taba ya gore kgale go kile gwa ba le magodimo+ le lefase leo le tšwilego le tiile meetseng+ le gare ga meetse+ ka lentšu la Modimo;6 ka go dirišwa ga tšona, lefase la nakong yeo le ile la senywa ge le be le apešwa ke meetse.+7 Eupša ka lona lentšu leo, magodimo+ le lefase+ tšeo gona bjale di lego gona di boloketšwe mollo,+ di lotetšwe letšatši la kahlolo+ le la tshenyego ya batho ba sa boifego Modimo.+8 Lega go le bjalo, anke taba ye e se ke ya le širegela baratiwa, gore letšatši letee go Jehofa le etša nywaga e sekete (1 000) gomme nywaga e sekete (1 000) e etša letšatši letee.+9 Jehofa ga a diege mabapi le kholofetšo ya gagwe,+ go etša ge batho ba bangwe ba go tšea e le go diega, eupša ga a le felele pelo ka gobane ga a rate gore go fedišwe le ge e le mang, eupša o rata gore bohle ba fihlelele boitsholo.+10 Fela letšatši la Jehofa+ leo ka lona magodimo a tlago go feta+ ka lešata leo le sa letelwago+ le tla tla go etša lehodu,+ dikarolo tša ona ka ge di tla ba di fiša kudu di tla tologa+ gomme lefase+ le mediro ye e lego go lona di tla utologa.*+11 Ka ge dilo tše ka moka di tla tologa ka tsela yeo, gona le hlokomeleng mohuta wa batho bao le swanetšego go ba bona ditirong tše kgethwa tša boitshwaro le medirong ya boineelo go Modimo,12 ge le dutše le letile+ e bile le dula le nagana ka go ba gona ga letšatši la Jehofa,+ leo ka lona magodimo a tlago go fedišwa ka mollo+ gomme dikarolo tša ona tša tologa ka baka la go fiša kudu!13 Eupša go na le magodimo a mafsa+ le lefase le lefsa+ tše re di letetšego go ya ka kholofetšo ya gagwe gomme toko e tla aga go tšona.+14 Ka gona baratiwa, ka ge le letetše dilo tše, dirang sohle se le ka se kgonago gore mafelelong a le hwetše le se na sepatso+ le bile le hloka sekodi gomme le le khutšong.+15 Go feta moo, tšeang go se fele pelo ga Morena wa rena e le phološo, go etša ge ngwanabo rena yo a rategago Paulo le yena go ya ka bohlale+ bjo a bo neilwego a ile a le ngwalela,+16 a bolela ka dilo tše go etša ge a bolela ka tšona mangwalong a gagwe ka moka. Lega go le bjalo, go ona go na le dilo tše dingwe tšeo go lego thata go di kwešiša gomme bao ba sa šetšego le bao ba sa tsepamago ba a di kgopamiša, go etša ge ba kgopamiša le Mangwalo+ a mangwe ka moka, ba ipakela tshenyego.17 Ka gona baratiwa, ka go tseba se e sa le pele,+ itišeng gore le se ke la fapošwa le bona ka phošo ya batho bao ba se nago molao gomme la se sa ba bao ba tiilego.+18 Aowa, eupša tšwelang pele le gola bothong bjo bogolo bja Modimo le tsebong ya go tseba Morena le Mophološi wa rena Jesu Kriste.+ Letago a le išwe go yena gona bjale le go iša mehleng e sa felego.+
Mengwalo ya tlase
^ Ke gore, di tla bewa nyanyeng gore di fišwe ka mollo.


text:
Gus le Gabby, dikorila tše pedi tša go loka, di be di dula karolong ya go kgethega ya lešoka la diphoofolo. Di be di na le ntlwana yeo di bego di robala ka go yona, le tlhako ya go namelwa ke bana ya kota yeo di bego di bapala go yona. Gape di be di na le mehlare ye meraro yeo di bego di e namela.
Gus le Gabby di be di eja dijo tša matena. Di be di eja khabetšhe, lephotse le dinawa le mafela le dinamune tše dintši le diphopho le diapole le dipanana. Di be di rata dipanana!
Gateetee hlogo ya mošemanyana ya hlodumela ka godimo ga leboto la tšhengwana ya Gus le Gabby.
"Dumelang," a realo.
"Dumela," a realo Gus.
"Naa nka tla go bapala ka tlhako ya go namelwa ke bana?" a botšiša.
"Ee," a realo Gus. "Fofela ka mo tšhengwaneng, efela o hlokomele sethokgwa sa meetlwa!"
Gomme mošemanyana o ile a fofela godimo ga mabjang kgauswi le dikorila.
"Re nyakile go fetša dijo tša rena tša matena, efela go sa na le panana e tee," a realo Gus. Le ge a rata dipanana go feta dijo tšohle, Gus e be e le korila ya go loka kudu. O ile a e bontšha mošemanyana.
"O a e rata?" a botšiša.
"Ee, hle," a realo mošemanyana. O ile a tšea panana gomme a myemyela.
"Mmago o kae?" gwa botšiša Gus.
"O timetše," a realo mošemanyana.
"Ijoo. Le wena o timetše?" gwa botšiša Gus.
"Aowa, ga se ke timele. Ke fa," mošemanyana a araba.
"Ke nnete," a realo Gus. "Mmago o timetše bjang?"
"Re be re sepela mmogo re eja diaesekherimo, gomme ka re ge ke lebelela, ka bona a se gona," a realo mošemane.
"Ke dumela gore o tla mo hwetša. Efela gabjale a re bapale!" a realo Gus, o ile a swara mošemanyana ka seatla a mo kukela godimo ga tlhako ya go namelwa ke bana ya kota.
Ba bile le mosegare o mobotse mmogo. Gus o ile a sepela godimo ga tlhako ya go namelwa ke bana ya kota a hlomile hlogo fase maoto a ile godimo, a itshwareleditše ka diatla le maoto, gomme mošemanyana a mo ekiša. Gus o ile a swara lekala leo le bego le lekelela ka godimo ga tlhako ya go namelwa ke bana gomme a fofela mohlareng o mogolo. Mošemanyana le yena o ile a dira bjalo. Ba ile ba itshwarelela makaleng ka maoto, mebele ya lekelela mola dihlogo di lebeletše fase! Gus o ile a bapala le mošemanyana mosegare ka moka ga ona, go fihlela mošemanyana a lapa a se sa nyaka go bapala.
"Ke ka lebaka la eng o sa ikhutše?" a realo Gus.
"Go lokile," a realo mošemanyana. O ile a tloga a swarwa ke boroko mpeteng wa mahlaka wa go nkga bose gape wa go hlweka ka ntlwaneng ya Gus le Gabby.
"Ge e le gore o timetše, a ka itulela le rena fa," a realo Gabby. "Nka thabela seo!"
"Le nna nka thabela seo," a realo Gus.
Mohlokomedi wa lešoka o ile a fihla.
"Ke nagana gore ke go swaretše ditaba tša bohlokwa," a realo, gomme a fa Gus lengwalo. Ka morago o ile a tloga, a tswalela keiti.
"Ge eba lengwalo le ke la Gus, e swanetše go ba e le ditaba tša bohlokwa!" Gabby a nagana bjalo. "Lengwalo le reng, Gus?" gwa botšiša Gabby ka myemyelo ya go nyaka ditaba.
Gus o ile a namela godimo ga tlhako ya go namelwa ke bana gomme a bula lengwalo. "Le tšwa go Monna wa Lephodisa Moloi" a realo.
"Le bale, le bale!" a realo Gabby.
Gus o emišitše lengwalo pele ga Gabby a mmalela a hlaboša lentšu:
Dumela Gus
Re hloka thušo ya gago hle.
Molefe o timeletše. O na le mengwaga ye mehlano. O be a sepela le mmagwe thoko ya lešoka la diphoofolo. Ba be ba eja diaesekherimo. Mmago Molefe o rile o rata aesekherimo ya tšhokolete, gomme a botšiša Molefe gore o rata aesekherimo efe. Efela Molefe ga se a araba, ka gobane o be a se gona!
Mmagwe o be a tshwenyegile kudu. O ile a goeletša, a ba a goeletša, "Molefe, Molefe, o mokae?" Efela ga se gwa ba le phetolo
Mmago Molefe o kitimile le lešoka lohle la diphoofolo a mo nyaka, efela ga se a mo hwetša. O timeletše. O sepetše! Ka yona tsela yeo!
Gona bjale Mmago Molefe o a lla seteišeneng sa maphodisa, Gus. Re thuše hle.
Ge o ka kwa se sengwe ka ga Molefe, o re tsebiše, re tla tla re kitima.
Re go lakaletša mahlatse, Gus.
Mogwera wa gago
Monna wa Lephodisa Moloi
Gus o be a nyamile. "Ke nagana gore mošemanyana yo a robetšego ka ntlong ya rena e ka ba Molefe," a realo.
"Ke ka lebaka la eng o nagana bjalo, Gus?" gwa botšiša Gabby.
"Ka gobane o rile mmagwe o be a eja aesekherime ge a timelela," a realo Gus. "Ge e le gore ke Molefe, re tla mo lokolla Mmagwe o a mo llela."
"O swanetše go ba a nyamile," a realo Gabby. "O nepile, Gus, re tla mo lokolla."
Ka nako yeo mošemanyana a phapharega a ya ka tšhengwaneng, a ipikitla mahlo.
"Ke nyaka mma. O kae?" a realo.
"Re tla mo hwetša," a realo Gus. Ke wena mang?"
"Ke nna Molefe," mošemanyana a realo.
"Ke tla tsebiša Monna wa Lephodisa Moloi le mmago gore o fa," a realo Gus. O ile a ema thwii godimo ga tlhako ya go namelwa ke bana ya kota. O emišitše matsogo godimo a ipetha dikgara ka lešata.
Monna wa Lephodisa Moloi o ile a kwa morethetho woo. O ile a kitimela legaeng la dikorila a hemelana. Mmago Molefe o ile a kwa morethetho a latela Monna wa Lephodisa Moloi. O ile a kitimela legaeng la dikorila a hemelana.
"O fa, Molefe!" a realo. O ile a mo kuka gomme a mo gokarela.
"Ba go hweditše, Mma!" a realo Molefe.
"Ee! Ke be ke lahlegile ntle le wena, Molefe," a realo. "Efela, nkane o dutše le dikorila fa?"
"Ke be ke bapala tlhakong ya go namelwa ke bana le mogwera wa ka, Gus," a realo Molefe.
"Ijoo ... batho! Re swanetše go ya gae bjale, Molefe," mmagwe a realo. O ile a lebelela Gus. "Ke leboga ge o ile wa hlokomela le go bapala le Molefe," a realo.
Molefe o ile a kitimela Gus, gomme korila ye kgolo ya mo phaphatha hlogo. Gabby o ile a myemyela ka myemyelo ya gagwe ye botse.
"Gabotse," a realo Molefe, a sepela le mmagwe.
"Gus, Molefe o bolokegile ka lebaka la gago," a realo Monna wa Lephodisa Moloi. "O letseka le lebotse!"
Ka letšatši la go latela Molaodi wa Sephodisa le pente ya diphala ye kgolo le monna wa khamera le mmegaditaba ba ile ba fihla lešokeng la diphoofolo. Lešaba la batho le ile la ba šala morago. Mohlokomedi wa lešoka o ile a ba iša ka moka tšhengwaneng ya Gus le Gabby. Diphala di ile tša bapala mmino, gomme monna wa khamera a tšea Gus dinepe, le mmegaditaba a ngwala kanegelo ka ga Gus le Molefe. Lešaba la batho le ile la reta.
"Gus ke letseka le lebotse," a realo Molaodi wa Sephodisa. "O ile a swara lehodu la mokotla wa direkwa la go tuma gomme bjale o hweditše mošemanyana wa go timela. O šomile gabotse, Gus!" Ka morago Molaodi wa Sephodisa a fa Gus ngata ye kgolo ya dipanana tše di serolane tša botse gomme a fa Gabby ngata ye kgolo ya matšoba a maserolane a mabotse.
E rile ge ka moka ba sepetše, Gus le Gabby ba dula fase ba ja dipanana ka moka ntle le ye tee. "Naa o ka rata gja panana ya mafelelo, Gabby?" gwa botšiša Gus.
"Aowa, Gus," a realo Gabby ka myemyelo ya gagwe ye botse ye kgolo. "Ke ja matšoba. Bjale o letseka la go tuma! Eja panana ya mafelelo!"
O ile a dira bjalo.


text:
MOROKAMI November 2014 | Na Sathane ke wa Kgonthe?
Ge e ba Sathane a se gona, gona bao ba mmoifago ba forilwe. Eupša ge e ba Sathane e le moradia, gona o tloga a le kotsi go feta kamoo batho ba naganago ka gona.
TABA YA LETLAKALA LA KA NTLE
Na Sathane o Gona?
Na Sathane ke seka sa bobe goba ke motho wa moya?
TABA YA LETLAKALA LA KA NTLE
Na Sathane e fo ba Seka sa Bobe?
Dipego tše pedi tša Beibele di araba potšišo ye ka mo go kgodišago.
TABA YA LETLAKALA LA KA NTLE
Na re Swanetše go Boifa Sathane?
Modimo o neile ditokišetšo tše nne tšeo di ka go šireletšago ditlhaselong tša Sathane.
POLEDIŠANO LE MOAGIŠANI
Mmušo wa Modimo o Thomile go Buša Neng? (Karolo 2)
Boporofeta bja Beibele le toro yeo e rometšwego ke Modimo go kgoši ya Babilona di šupa ngwaga woo o thomilego go buša ka wona.
EKIŠA TUMELO YA BONA
“Nka Dira Bjang Bobe bjo bjo Bogolo Gakaakaa?”
Josefa o ile a ganetša bjang maiteko a boikemišetšo a mosadi wa Potifara a go mo goketša?
Dipotšišo tša Beibele di a Arabja
Go tsoša ga Jesu batho go re kgonthišetša’ng ka dikholofetšo tša gagwe tša nakong e tlago?
Dihlogo tše Dingwe tša Inthaneteng
Na Modimo o Bopetše Diabolo go re Leka?
Karabo ya Beibele tabeng ye ke yeo e kwagalago le yeo e kgothatšago.